text:
Adolf (Dufi) Kock
Dedica na e prome dos Dokternan na Aruba
Aruba 2021
FACILIDADNAN MEDICO NA ARUBA
Aruba actualmente tin cuatro centro medico situa den diferente bario: Hospital Dr. Horacio Oduber na Boulevard No. 1; Centro Medico Rudi Engelbrecht na San Nicolas; Urgent Clinic Care Noord 63; Noord, y Medcare Clinic na J.E. Irausquin Blvd 330 na Noord. Pero den historia di Aruba ta menciona algun hospital chikito, por ehempel:
Na aña 1829 Aruba tabatin un hospital chikito cu a duna servicio medico y recuperacio na, entre otro, dos ingeniero/minero Aleman, Srs. Pfiffer y Schumacher. Segun un raport esaki tabata na cuminsamento di e tempo di mina di oro.
Na aña 1870, un hospital chikito a wordo lanta na Cunuco Abou door di iniciativa di Gezaghebber Ferguson. Algun hende di Europa a wordo trata, incluiendo algun cu keintura geel. Un hospital chikito di 30 pia largo y 12 pia hancho.
Na aña 1900 otro hospital a wordo estableci den un cas bieu perteneciendo na heredero di Guillermo Oduber. Un cas tipico Arubano cu a wordo cumpra pa Antilliaanse Bank pa rapido traha luga pa un edificio moderno. Esaki tabata pega cu misa protestant na Playa enfrente di e prome dokter di Aruba, Sr. Horacio E. Oduber, kende tabata e unico dokter riba e isla, cu establecemento di e hospital aki, Patras di e cas tabata biba Ma Marta (Marta Angela) y su yiunan, kende a duna hopi cooperacion na e dokter y a traha como su asistente y alabes como un partera.. E hospital tabata keda entre e crusada di Wilhelminastraat y Rifstraat.
Door cu dinamita tabata hopi usa den e mina di oro, por ehempel na Calbas, Miralamar, Cadushi, etc. y no tabata practica mucho seguridad, tabatin varios accidente. Si tabata un accidetne leve, e pashent ta wordo treci na hospital riba un burico; accidentenan grave, e pashent ta wordo treci via un wagon habri door di mula, pa e trahadonan. Hopi biaha e persona accidenta ta mas morto cu bibo. E potret ta musta Dr. George Hopkins y su señora Lucy.
Dokter Horacio Eulogio Oduber, nos prome dokter na Aruba, a nace na Puerto Cumarebo, Estado Falcon, Venezuela, dia 18 di januari 1863. Yiu di mayornan Arubano, Francisco Oduber Emmonet, naci na aña 1827 y Johanna Prudencia Eckmeyer-de Cuba, naci na aña 1827. Francisco ta muri na 1892 y Johanna ta muri na aña 1888. Dr. Oduber ta casa cu Antonia Cristina Penso-Leyba, naci na Cumarebo na 1864. Di e matrimonio aki a nace dos yiu homber, Francisco Oduber naci na aña 1884 y Jacobo (Cobito) Oduber na aña 1893. Francisco ta casa cu Carmen Constanza v/d Biest, naci na Venezuela na aña 1890. Francisco y Jacobo tur dos tambe tabata dokter. Francisco inicialmente a traha como dokter na Cumarebo y despues na Aruba. Jacobo a traha na Aruba mes. Dia 16 di october 1935, Dr. Horacio Oduber ta muri na Corsou. Su casa, Antonia a muri na Aruba na 1911. E dos yiunan ta muri na Aruba,, Francisco na aña 1960 y Jacobo na aña 1961.
Historia ta conta cu Dr. Horacio Oduber tabata core riba su cabay pa bay consulta cu su pashentnan. Na su cas, Quinta del Carmen, e tabata haci operacionnan. Un caso hopi tristo tabata esun di Sintiago Henriquez cu tabata traha na Phosphate Maatschappij. Un mainta el a conta su coleganan di trabou cu el a soña cu e mina di fosfaat a basha abou y tap’e completo. Tur a hari’e, pero esaki a pasa riba e mesun dia. Ora cu nan a sak’e, su situacion tabata critico. Nan a hib’e Playa den un boto, pero desafortunadadamente tabata net e dia cu dokter tabatin su consulto na Savaneta. Mesora nan a bolbe pa Savaneta, pero el a muri prome cu nan a yega.
Despues di dies aña di trabou duro a pone cu Dr. Horacio Oduber dicidi di tuma un vacacion. Na su luga a bin Dr. C. Zeppenveldt cu no tabata un Ciruhano. Dia cu un di e trahadonan di e mina di oro a herida su man den un di e mashinnan, e dokter a bisa cu amputacion por trece e solucion, pero e no por haci esaki.
E director di e maatschappij, Sr. Farmer, kende na Australia a yega di duna prome auxilio, a bisa cu mester tuma e risico cu Sr. Gabriel Ruiz, e accidenta, sino e no ta scapa. Narcotico no tabata conoci. E pashent a wordo treci bou influencia di alcohol, y cu e asistencia di e dokter, Sr. Farmer a haci e amputacion. E pashent a surpasa e operacion trankilmente y despues di cuarenta aña a muri un morto natural. Paz na su restonan.
Na aña 1903, Dokter George Richard Hopkins a cera un contract cu gobierno Hulandes pa bin traha na Aruba. El a bin como un oculista (dokter di wowo) y tabata bin duna consulta na Savaneta na 1909. Pa straño cu por zona, pero ta masha hopi yiu a nace na su man. Den un cuarto di Shon Betchi y un casita di torto di Cai Wolter e tabata tene su colsultonan na Savaneta.
Dokter Hopkins den aña 1912, den un espacio chikito tabatin un hospital na Madiki cu e dokter tabata duna servicio. E por a duna servicio medico na mas o menos diesseis pashent. Un tal Doloria tabata e nurse. E hospital tabata principalmente destina pa duna servicio medico na esnan cu tabata biba hopi leu. Esaki tabata fuera di e servicio medico cu e tabata duna na Savaneta riba cierto dia, biniendo den su auto Metz, e prome auto di Aruba cu el a trece.
Na aña 1913 Gezaghebber H. J. Beaujon a habri un hospital entre e scol publico den e huki di V. G. Emanstraat /Miraflorweg na Playa cu un capacidad di 13 cama. E hospital aki tabata keda na un distancia di e water toren.
Hospital San Pedro di Verona:
Oficialmente e prome hospital di Aruba tabata San Pedro di Verona den caya na Playa, na aña 1920, estableci pa e seournan Dominicanessen cu a cuminsa cu cuido di enfermonan den un cas na Sividivi. Un mainta tempran di dia 1 di october 1920, Soeurnan Clara y Mathia ta yega y saluda cu yen di emocion door di nan curashi y dedicacion. Nan tabata seournan Dominicanessen y esaki tabata nan prome dia na encargo di e prome hospital oficial di Aruba. E edificio tabata hopi chikito y e seournan tabata sa cu apenas e por acomoda e necesidad di seournan na Aruba. Pero seour Clara y Mathia tabata sa tambe cu e tabata un comienso y cu tabata mucho mas miho cu pone pashentnan riba barco y manda nan pa tratamento na Corsou, cual tabata e custumber y e unico practica prome cu 1920.
E hospital di seournan tabatin cuatro kamber. E no tabata un edificio nobo y no tabata designa pa cuido di enfermo. Pa bisa berdad, e tabata un cas di oficial di e compania di mina di oro, un cas di cunuco y luga di biba pa e seournan Dominicanessen kende tabata docente. E hospital tabata un resultado di iniciativa di mgs. G. Vuylsteke y e dokter Mericano, Dr. George Richard Hopkins. A cuminsa na aña 1920 cu 20 cama, su cuatro kamber, uno pa hende homber, uno pa hende muhe, uno pa tratamento y e otro di biba pa dos seour. Den su existencia tabatin 230 cama, kamber di duna lus, kamber di operacion, cuido intensivo, radiologia, botica, y E.H.B.O. policlinica. El a wordo yama San Pedro di Verona y bendiciona pa Obispo M. G. Vuylsteke durante su dedicacion dia 29 di september 1920.
Hospital San Pedro tabata situa den e mesun area di Sividivi na Playa cu tabata pertenece na e hospital original. San Pedro nunca a move, el a sigui expande. E identificacion Sividivi ta atribui na Jose Ramon Recui. E palabra supuestamente ta un corupcion di Spaño sividigua, un mata referi na Aruba como seida. Sr. Recui tabata doño di e plantacion di Sividivi siglonan atras. El a bende cu Felipe Bareño, kende na 1901 a bende cu e Compania di Concesion di Oro di Aruba. Cobamento di oro e tempo ey no tabata rendabel y e compania di oro a bende su propiedad di Sividivi na Iglesia Catolico. Iglesia Catolico su compra na aña 1908 no tabata pa establece un hospital ey.
No tabata te diesdos aña despues cu e esfuerso di un dokter y autoridadnan mas halto di iglesia na Antiyas a yega na un termino, un cas a wordo converti den un hospital. Un curandera y un facilidad inadecua pa enfermeria unda tur e hendenan di Aruba mester a wordo atendi cu nan malesanan cincuenta aña pasa. E necesidad grandi pa tratamento medico apropia y recuperacion a urgi Dr. George R. Hopkins pa apela pa e desaroyo di un facilidad di hospital adecuado. Su esfuerso a atrae poco consideracion te ora cu el a acerca Obispo M. Vuylsteke, dia 23 di mei 1919, cu a haci cu e obispo a tuma e decision pa trece un hospital na Aruba. Obispo Vuylsteke ta tambe credita pa duna e hospital su nomber, e significacion di cual, sinembrago, a wordo perdi cu tempo.
Cu e iglesia catolico na Aruba dunando e curashi, a wordo anuncia cu e cas di cunuco, riba e propiedad di Sividivi lo wordo converti den un hospital. E seournan Dominicanessen cu tabata biba den e cas, mester construi acomodacion otro caminda pa nan. Un coleccion di fondo a wordo organisa pa yuda cubri e costo pa renoba e cas den kambernan adecua. E hospital a wordo prepara y inaugura dia 29 di september 1920. Seournan Clara y Mathia a tuma e prome cuatro pashentnan dos dia despues.
Manera anticipa, e hospital tabata mucho chikito pa complace cu e necesidad di e pueblo. Unabes cu e hospital a habri, seour Clara y Mathia a ofrece nan kamber na pashentnan. Kambernan adicional a wordo construi na ambos banda di e cas di cunuco. Hospital San Pedro, inmediatamente ora el a cuminsa, a cuminsa expande. Nunca a stop tampoco. E aña ey e hospital tabata meimei di su proyecto di edificio di mas ambiciona. Di acuerdo cu e director energico y acomoda di hospital, Reverendo C. Spekle, tur cos ta wordo expande.
E hospital actualmente tin 198 cama, mas cu dobel di loke e tabatin dos aña anterior. Na cuminsamento di aña 1963, coincidente cu e terminacion di tur e proyecto di edificionan di hospital, lo tin 260 cama. E seccion di mucha a haya prome consideracion pa motibo di e cantidad di mucha cu mester atencion medico a surpasa e cantidad di facilidadnan. E seccion pediatrico a wordo habri na februari. E contruccion nobo, renobacion y modificacion di e structura existente ta asina extento cu a inclui e entrada principal di e hospital. Manera e ta, e entrada principal di e hospital ta na e parti zuid di e area di Sividivi. Cu e terminacion di tur construccion di 1963, un entrada principal, entrada vehiculo y espacio pa parkeer lo ta na e parti nort di e area di e hospital.
E crecemento di e hospital tabata constant durante e añanan. E necesidad semper tabata evidente, y e seournan Dominicanessen a haci tur loke nan tabata por pa encurasha e crecemento di nan hospital. Nan, pa bisa berdad, tabata asina exitoso, cu nan a traha sacando nan mes for di hospital, Na aña 1940, e kamber di x-ray a habri y na 1942 un adicion grandi a wordo inclui pa hospitalisa aliadonan. Na 1945 Hospital San Pedro tabatin ochenta cama, pa 1957 e camanan a wordo aumenta pa 115. Tabata e tempo aki cu e enfermeria Dominicanessen bou di e seournan no por a ofrece personal mas cu e demanda grandi di e hospital creciente. Despues di trintiseis aña dedica na construiendo un bunita hospital cu mester a cuminsa cu un edificio di cuatro kamber. E seournan Dominicanessen a laga San Pedro. Nan a wordo reemplasa pa seournan Franciscano di Asten.
Na aña 1957 e staf di Hospital San Pedro tabata consisti di bintitres seour Franciscanco cu a tuma over kende nan funcion tabata pa mantene na ordo y eficiencia. Nan tabata wordo asisti pa diescuatro nurse Hulandes, tres nurse Arubano, un nurse Hulandes masculino, cincuenta asistente y tres mucha muhe. Tabatin 90 pashent den e hospital. Den curso di añanan cu poblacion a crece, necesidad pa extende e hospital tabata bira mas urgente y nan a aumenta e camanan ta na 220. Dia 29 di december 1960, fundacion Ziekenverpleging a lanta y obispo a keda presidente y Dr. Nuboer a bira e director general. E hospital a keda existi te november 1976 ora cu hospital Horacio Oduber a habri cu 270 kamber.
Mester menciona cu ora hospital San Pedro a sera, Michael Paviljoen a tuma over a edificio cu for di aña 1958 e tabata hospeda 30 anciano. Na aña 1976 e tabata cay bou di fundacion Ziekenpleging Aruba. Ora cu hospital a move pa Eagle, Michael Paviljoen a keda. Tanto e paviljoen y Mari Stella a keda di Stichting Bejaardenzorg Aruba (SABA).
Hospital San Pedro a tuma un funcion nobo y uno importante pa e hendenan di Aruba. Nan a cuminsa organisa cursonan pa atrae mas nurse. E curso di tres aña pa nurse na hospital di Playa a wordo oficialmente reconoci pa Hulanda. Hospital San Pedro ta autorisa pa entrena y gradua nursenan reconoci. Diesocho nurse studiante lo a cuminsa e entrenamento aki dia 1 di januari 1961.
Hospital San Pedro a desaroya tremendamente den cuarenta aña. El a subi constantemente for di un cas di cunuco pa un hospital cu anualmente ta atende miles di pashent. Seour Carla y Mathia tabatin rason di saluda e mainta di dia 1 di october 1920 cu emocion. Di nan un empresa responsabel. Probablemente nan a sospecha of resa pa e comienso cu nan a duna e hospital di cuatro kamber. San Pedro di Verona, lo permiti pa e crece na e proporcionnan magistral cu e ta awe y lo ta mas ainda, mañan.
Hospital San Pedro di Verona – Renobacion:
Na aña 1953, ora bo haci un bishita na Hospital San Pedro na Playa, e prome impresion cu aparentemente lo bo haya ta un trankilidad inmenso. Edificionan nobo recientemente completa y otro bou construccion ta traha rond di un patio hancho cual ta pone tur e edificio dentro di algun stap den e centro di e hospital. Tur e claridad di solo cu ta penetra den e patio ta cay riba matanan berde y ta briya riba e edificionan cu un calor agradabel cu ta wordo alivia door di e brisa suave cu ta pasa riba e edificionan. Hunto cu e atmosfera di trankilidad ta reina tambe un aire di eficiencia.
Caminda di concreto ta conecta e edificionan cu otro, eliminando uso di trapi. E cushina briyante cu bon ventilacion ta un modelo di eficiencia moderno, for di e forno di staal puro te na e mixmaster grandioso y e particionnan di blokki di glas cu ta separa un departamento di cushina for di otro sin stroba claridad.
Esaki ta un hospital di convento y religion nunca no ta keda leu. Henter dia e seournan ta haci bishita cortico den e kapel pa resa y medita. E kapel cu ta keda net den centro di e terenonan di e hospital, ta generalmente dorna cu flor fresco y su portanan ta semper habri. E hospital cu ta pertenece na Vicariato ta wordo opera door di seournan di orden di San Dominicanessen. Superintendente di e hospital ta Seour Candida, un seour chikito simpatica di mas o menos 60 aña. Ademas di su otro debernan, e ta Moeder Vicaria di tur seournan di Orden San Dominicanessen den Antiyas Hulandes. Si bo combersa cune, no ta dura mucho prome cu lo bo compronde cu mientras e ta mira construccion progresa riba e hospital, e ta contemplando e futuro, ora hospital lo por haci mas y mas pa mehora salud di hendenan di Aruba.
Hospital San Pedro – Unidad Di Cuido Intensivo:
Dia 29 di september 1970, cu Hospital San Pedro a cumpli su 50 aña di existencia, el a ricibi un regalo hopi costoso. Ta trata di un unidad di cuido intensivo, danki na tur esnan cu a contribui cu fondonan pa asina e hospital por a haya un aparato hopi importante pa scapa bida di nos hendenan. Loke e cooperacion entre organisacionnan y comunidad por logra a keda proba cu un regalo costoso pa e hospital.
Un diesdos organisacion di nos isla a uni forsa pa lanta un comision 50pa50, cu e meta pa colecta placa pa cumpra e unidad aki pa salba bida. Un di esnan cu a tuma e iniciativa pa e proyecto tabata Sr. Ike Cohen di Strand Hotel, kende a forma e grupo.
E organisacionnan cu a coopera cu e comision a inclui Asociacion di Maestronan (VLA); Club di Leones; Jaycees; Independent Oil Workers Union of Aruba (IOWUA); Sindicato di Ambenaarnan di Gobierno (ANAAB); Club Kiwanis: Club di Damas: Asociacion di Bankeronan; Camara di Comercio; Club Rotario; General Workers Union; Federacion di Trahadornan Arubano (FTA); Union di Trahadornan di Hotel; Asociacion di Hotelnan y Mariniernan Hulandes.
Tur organisacion a forma e comision di 50pa50, consistiendo di Sra. Polly Eriksen di Club di Damas como presidente, Sra. Isabel Loonstra com Vice-Presidente, Pablo Croes di Jaycees. Eloy Arends di Leones como Tesorero; Michael Kuiperi di Rotary pa publicidad y Alex Mansur di Kiwanis encarga cu Telethon.
E comision a cuminsa cu actividadnan na april 1970, y tabata tene reunion un bes pa siman. Den cinco luna nan a colecta un suma di Fls.42.,919.14 for di premionan di un cine – Fls.1,332.50 torneo knockout di futbol bou direccion di Matheo Reyes di Lago su departamento electrico – Fls.1,301.95 un sterrit cu auto organisa door di mariniernan – Fls.58.35, y un telethon unda e comunidad di Aruba a contribui cu Fls.39,024.35.
Despues di a kita algun gasto menor di Fls.710.28 e comision dia 29 di september 1970 a presenta un check di Fls.42,206.76 na Mgr. Holterman, Presidente di Directiva di e hospital. E unidad pa cuido intensivo a wordo poni oficialmente na uso dia 5 di juni 1971 door di Gezaghebber Oscar S. Henriquez, nuebe luna despues cu e comision 50pa50 a cuminsa traha.
Cui gastonan adicional door di reconstruccion y instalacion cual hospital a paga, e cuarto di cuido intensivo a exigi un inversion total di mas cu Fls.50,000.00. Tur trabou adicional y instalacion di e unidad a wordo haci bou supervision di A. E. (Boy) Bergen, ingeniero hefe di hospital cu ayudo di su grupo di mantencion di 12 persona.
E unidad pa cuido intensivo ta haci posibel pa observa continuamente batimento di curason, sea pa mark’e riba un cinta di papel of mir’e proyecta riba un pantaya of un medidor. Tambe e tin instrumentonan pa yuda normalisa batimento di curason un defibratador y controlador.
E cuarto caminda e unidad ta, solamente tin tras di cama, pero e ta ekipa pa trata cinco pashent na mes tempo. E cuarto aire-condiciona tin e sigueinte instrumentnan: unidad pa condiciona señalnan na cada cama. Pa medionan di wayanan conecta na e pashent su brasa of pecho, e instrument aki ta “limpia” señalnan di curason pa asina manda señalnan condiciona pa un central pa observa nan. 2. Un console remote of stacion central, cu ta inclui: a) mashin cu por skirbi y por druk riba papel con un curason ta bati, continuamente of segun ta desea (electrocardiograms): b) cuatro anotador, riba cual hende por mira batimento di curason di cuatro persona na mes momento. E tin tambe un sistema di alarma den dje, cu por wordo ahusta pa indica ora cu e marca minimo of maximo wordo surpasa: c) Un pantaya riba cual por wordo observa con curacon di cuatro persona ta bati na mes momento. 3. Den delibrilador pa pols di coriente directo, cu por duna cuatro golpi ora curason ta bati iregularmente. 4. Un stimulador di curason portatil. E instrument aki ta ser usa pa stimula batimento di curason. E ta duna un metodo efectivo pa pone curason bati atrobe ora cu e para, door di duna impulso cortico di coriente. 5. Un instrumento combina mobil, cu ta contene un aparato pa skirbi directamente, un condicionador di señal, un medidor con curason ta bati, un pantaya observador, un stimulador di curason y un defibrilador pa pols. E ta un instrument completo cu por stimula curason sea di pafo of paden, continuamente y segun necesidad. Tambe e ta duna aviso cu hende por tende of mira ora tin cambio den batimento di curason. E ta duna tambe señal cu por wordo proyecta riba un pantaya, of por skirbi riba papel. 6. Unidad pa respiracion. Completo cu aparato cu ta saca huma for di aire y un spirometer. E unidad ta yuda e pashent cu tin dificultad pa hala rosea. 7. Sistemanan central pa duna oxigeno of pa vacuum. Actualmente e hospital no solamente tin ekipo di mas moderno pa percura pa pashentnan cu ta sufri di curason of otro casonan critico, pero e tin seis enfermero bon entrena pa atende nan. Dos verpleegster ta na warda pa dia. Un otro ayudante cu tey ora mester ta e Anestetista Ernesto de Kort. Nan ta sigui direccion di specialistanan medico.
Director medico di hospital, Dr. Frans Hage, tabata un consehero pa order e unidad y e tabata un di esnan cu a tuma iniciativa pa e proyecto. Pasobra e costo di operacion y mantencion di e cuarto pa cuido intensivo ta asina halto, cual ta Fls.100.00 pa dia.
Cu e instrumentnan Electrodyne nobo pa cuido intensivo y tambe empleadonan entrena, tur pashent envolvi e tempo ey tabata sigura pa ricibi e miho cuido cu ta posibel den cuarto di cuido intensivo di hospital San Pedro.
Na aña 1977, a converti e hospital aki den un cas pa anciano, door cu Dr. Horacio E. Oduber Hospital a bin cla y ta ricibi su prome pashentnan na e aña ey.
Como cu accidentenan tabata sosode cu frecuencia riba e barconan cu tabata frecuenta e refineria di Arend Petroleum Maatschappij na Eagle, un hospital amplio y un cas pa recuperacion tambe tabata necesario pa e empleadonan. Pa e motibo aki nan a adkeri Quinta del Carmen y e tereno di Bubali, cu e meta pa bin cu un hospital y centro di recuperacion. E cas tabata tey caba y e hospital a wordo traha parti patras y na october 1929 el a habri. Quinta del Carmen a bira e cas di e dokter, pero mientras nan tabata trahando e hospital, e pashentnan a wordo trata eynan. Asina ta, bo tabata sinta den un di e prome hospitalnan di Aruba. Segun historia, Dr. Oduber tabata pasa riba su cabay, tene consulta. Tambe e tabata haci operacion, pero na su cas na Quinta del Camen. E hospital di Shell aki tabata masha poco conoci y cu e dokter Hulandes W. I. Harmsen cu a traha como un ciruhano tanto na hospital San Pedro y e hospital di Shell.
E edificio monumental aki ta rico den nos historia. Esaki a cuminsa na aña 1916, ora e arkitecto famoso Adriaan Lacle a dicidi di traha un cas, estilo di cunucu pa pasa fin di siman of vacacion (esey e nomber ta para pe). E luga a haya e nomber di su yiu muhe, Maria del Carmen.
Na aña 1953 cu e refineria di Eagle a sera, e hospital a wordo kibra y e material cu tabata sirbi, a wordo usa pa casnan di Help Elkander. Quinta del Carmen a wordo entrega na Dokter van der Kuip. A lo largo di tempo, Na fin di 2014, e mansion Arubano aki di 100 aña bieu, situa na Bubali 119, ta wordo renoba y converti den un restaurant pa e doño di Barefoot Grill Restaurant y a mantene e nomber di Quinta Del Carmen Restaurant. El a habri dia 24 di december 2014.
Hospital di Lago:
Na april 1929 un hospital a wordo habri na Lago, conoci como Lago Hospital, primordialmente pa su empleadonan, esnan di afo, y local y nan descendientenan. E tabatin un capacidad di 120 cama. Prome el a wordo traha den tankfarm den e refineria di Lago, pero despues cu tabatin necesidad pa mas espacio pa warda productonan (capacidad pa storage), a move e hospital pa e sero riba Punto Colorado. Mientras cu e trabou tabata andando na e hospital, a usa un bungalow den Colony como un hospital temporario. Mescos cu e dentista di Lago, Dr. Reeve tambe tabata usa un bungalow pa practica su trabou di dentista den Colony. Na aña 1960 a construi un hala mas na e hospital riba sero pa acomoda mas facilidad e empleadonan. Tambe e hospital tabatin un elevator, e unico den Lago Colony e tempo ey. Na aña 1970 el a wordo sera pa motibo cu e personal a wordo reduci for di 8,000 (1954) pa 1,500 (1970) empleado. E servicio medico pa e empleadonan y nan famianan por a sigui na hospital San Pedro na Playa. E hospital tabatin kamber di operacion, di duna lus, laboratorio, policlinica, farmacia, biblioteca, y a wordo opera pa dokternan Mericano y Hulandes, por ehempel internistanan J. D. Schendstok (1938) y B. Dalhuysen (1956-1973). Ora cu e hospital di Lago a sera, hospital Dr. Horacio E. Oduber a keda e unico hospital aki na Aruba. Despues cu desafortunadamente gobierno e tempo ey no a mustra interes pa tum’e over pa $1.00, Lago Hospital a wordo basha abou cu dinamita pa Joe Dynamite y su ekipo. . Un hospital cu tur su facilidad riba un sitio cu no tabatin mester ni airco pa motibo di e brisa fresco di lama.
Dr. Horacio Oduber Hospital:
Na aña 1976 Dr. Horacio E. Oduber Hospital a keda funda pa un fundacion “sin fin lucrativo” Stichting Ziekenverpleging Aruba. Cu tempo e hospital aki a sigui crece y recientemente a haya un renobacion y adicion completo pa sigui sirbi mas di 120,000 habitante. Un hospital moderno cu tur facilidad y ekipo moderno cu por sigui brinda e servicio adecua. E unico hospital na Aruba cu 300 cama cu na aña 2004 a cuminsa cu un construccion y expansion grandi di su facilidadnan.
Un renovacion reciente di e hala ta inclui un combinacion di un unidad di cuido intensivo, cuido mediano y unidad di cuido coronario, cual tin un capacidad flexibel di 12 cama. Un otro plan tabata pa renoba e edificio major y expande e hospital cu un hala di tres piso, cu lo sirbi pa tur servicio relaciona cu cuido pa mama y uno di pashentnan ambulatorio.
Un proyecto di expansion y renobacion grandi a cuminsa na september 2014 y cu mester termina pa september 2019. Ta ser bisa cu e lo ta e proyecto di construccion di mas grandi den historia di Aruba. E proyecto lo a inclui un departamento di emergencia, tres biaha mas grandi cu esun actual, un expansion di e salanan di operacion, unidad nobo di anestesia y construccion di un laboratorio di caterisacion cardiatico hibrido. Un edifico di seis piso lo lanta, cu lo keda separa fisicamente for di e actual toren di cinco piso. E 1000 metro cuadra di espacio nobo lo ofrece un clinica pa pashentnan ambulatorio, tres sala di hospitalisacion di trinta pashent cada uno, un centro pa “mama y yiu” cu lo tin un luga di parto, e sala pedriatico y sala di maternidad. E edificio bieu lo wordo renoba.
Dia 13 di april 2020, hospital a anuncia cu e capacidad di e unidad intensivo original di seis cama a wordo aumenta significamente a base di e resultado di e pandemia di coronavirus 2020 na Aruba. E hospital a aumenta su capacidad te na 21 caba, y despues di un cargamento di asistencianan medico, awo tin un total di 33 cama den cuido intensivo.
Si bo no por wordo trata aki, e hospital ta ofrece cuido den exterior cu hospitalnan Mericano, Colombiano of Hulandes. E pashent lo viaha rapido cu air ambulance. Tambe e hospital ta ricibi pashentan di Boneiro pa tratamento avansa. E hospital tin hopi specialidad medico, mucho hopi pa menciona.
Aruba, geograficamente, ta wordo parti pa e brug di Spaans Lagoen den loke ta ser yama pariba y pabou di brug. Cu e unico hospital na e parti pabou di e isla y cu e crecemento di e poblacion, tabata necesario pa traha un centro medico na e parti pariba di e isla. Un otro motibo tabata cu e unico hospital situa na e parti pabou, e tabata resulta na un distancia hopi leu pa ora tin un emergencia na e parti pariba. Motibo pa cual cu mester a bin cu un centro medico na e parti pariba.
Diariamente diferente tipo di operacion ta tuma luga na Dr. Horacio Oduber Hospital cu e meta principal pa mehora e salud di cada pashent. Tin biaha cosnan extra special ta sosode den camber di operacion y e dia aki esey tabata e caso. Dr. Tim Peterson hunto cu Dr. Eric Vinck, tur dos ciruhano na hospital tabatin e mainta ey un operacion di pulmon y e biaha aki pa prome bes a haci uso di e tecnica yama “Single- Port Video-assisted Thorascopic Surgery”. Normalmente un operacion asina ta sosode cu tres corta chikito pero e biaha aki, manera e palabra mes ta indica, esta “single”, a haci’e cu un corta chikito so.
Dr. Peterson ta conta cu normalmente ta drenta den e thorax pa medio di mas corta chikito, cual ta resulta mas dolor pa e pashent ora e recupera. Awendia tin otro tipo di operacionnan inovativo, unda e meta principal ta pa purba haci e proceso di recuperacion menos dolor posibel.
Dr. Vinck ta conta cu normalmente ora di opera pulmon ta uza e tradicional corta mas grandi y esey ta haci cu e operacion ta dura mas di un ora largo. Door di a haci uzo di un corta mas chikito, esta e “Single port Vats”, e operacion a dura solamente cuarenta minuut. Beneficio di esaki ta menos dolor pa e pashent y tambe e por bay cas mas lihe, ya cu e tin corta chikito cu por cura mas lihe y e cicatriz ta menos. Visualmente, claro e ta hopi mas agradabel y por sigui mas rapido bek cu su bida.
Den e caso aki e operacion tabata uno pa asina por yega na un diagnostico. Nan a tuma un parti di e pulmon pa e specialista di pulmon haya informacion di e patologo pa nan por yega na un conclusion kiko e pashent tin y con ta bay trat’e.
Dr. Peterson a agrega cu e idea ta pa wanta pashent na Aruba pa no mester bay afo leu di famia. Aki poco dia Dr. Vinck ta bay cuminsa cu un specialisacion yama “cardiovasculaire chirurgie” na Medellin, Colombia y ora e termina e regresa Aruba. Den e cuadro ey, e ta ricibi guia di tanto Dr. Casper Lacle como Dr. Peterson.
“E idea ta pa hunto tur departmento di hospital sigui contribui cu inovacion. Tur ta practica formulanan nobo, uza tecnologia pa asina mehora servicio y calidad di tratamento pa e pashentnan. Den caso di cirugia, e idea ta pa haci e experiencia di e pashent hopi mas agradabel, haci nan estadia na hospital hopi mas cortico pa nan termina nan recuperacion na cas hunto cu nan famia”, Dr. Vinck a duna di conoce.
Dr. Horacio Oduber Hospital cu tratamento pa kibra verkalking den ader:
Recientemente na Dr. Horacio Oduber Hospital a trata dos pashent cu un tecnica nobo cu ta trata adernan cera cu hopi verkalking hacienda uzo di un balon. Anteriormente no por a trata nan na e HOH y pues tabata manda e pashent den exterior pa haci e operacion di curason.
“Nos mester ta hopi orguyoso pasobra aki ta e prome centro di Caribe y tambe den Centro America pa cuminsa cu e tratamento aki. Dos pais den Latino America, esta Argentina y Chile, so a cuminsa cu e tecnica aki, pero tambe na Merca y Europa. A trata e dos pashentnan exitosamente cu e tecnica aki, Dr. Casper Lacle, Cardiologo a duna di conoce. Mi ta contento cu ambos caso a bay hopi bon y cu e pashentnan no mester bay afo, esta Colombia, pa opera, segun Dr. Lacle.
E tratamento inovativo aki pa nos isla ta grandi y ta di admira na unda ta haci uzo di un balon pa asina kibra e verkalking cu tin den ader. Na momento cu un ader tin hopi calcium, ta importante pa trata esaki prome cu pone un stent. E tecnica pa haci esaki ta uno hopi costoso, dificil y cu hopi riesgo di problema of operacion di bypass. Awo e tecnica aki ta haci uzo di mesun fisica cu niersteen vergruizing.
Loke ta haci’e bunita ta cu e ta kibra verkalking so, y no ta daña e ader mes. Por trata pashentnan cu “vernauwing” hopi cumplica na un manera relativamente facil cu casi cero (0) riesgo. E balon ta bastante costoso y ta comparabel cu e prijs di dos stent, Dr. Lacle a duna di conoce cu a papia cu AZV, kendenan a duna di conoce cu ta importante pa tin e tratamento aki na Aruba y nan lo cubri e gastonan aki.
Loke ta e parti bon di e tratamento aki ta cu e ta habri e ader cu tin “vernauwing” y por haci esey relativamente facil aki na Aruba mes. Pues e alternativa di cirugia di curason den exterior no ta uno necesario. Tambe loke ta haci’e atractivo ta cu e pashent ta keda un dia te cu un anochi den hospital y e siguiente dia e pashent por bay cas y e por ta na pia di trabou dos pa tres dia despues. Dr. Lacle ta contento cu e ekipo di hospital, uno cu ta super y ta dispuesto pa haci cosnan nobo pa por logra trata tur pashent na cas mes.
Tratamento di plasma afarese:
D’Mitri Queeley ta un hoben di St. Eustatius cu a bira malo mas o menos den luna mei 2021, y pa un motibo of otro e no por a cana mas. Pa e motibo aki e cu su mama a biaha pa St. Maarten pa ricibi cuido medico. Dies dia despues, dokternan a dicidi pa mand’e pa Aruba pa ricibi tratamento na Dr. Horacio Oduber Hospital. Awe su mama ta conta su storia y con un luna despues cu su yiu por para bek riba su pia, danki na e tratamento di plasma afarese cu el a ricibi.
Elaine Jeffrey, mama di D’Mitri a splica cu nan a bin Aruba riba conseho di dr. Choudhry, Na nan yegada e hoben no por a cana y tabatin hopi dolor y a base di testnan haci a conseha e tratamento di plasma afarese bou encargo di dr. Choudhry. E dia cu nan a yega di biaha a interna D’Mitri y e dia siguiente nan a cuminsa cu su tratamento.
Como un mama pa mira con su yiu tabata, ta kibra su curason. “D’Mitri a ricibi un total di shete session di tratamento di plasma afarese di cual despues di e prome caba tabata wak un adelanto paso e por a move su pia un tiki. Si esey a pasa den e prome tratamento, kiko bo por spera despues di shete tratamento? Esey a duna nos mas speransa”, Sra. Jeffrey a duna di conoce.
Pa Sra. Jeffrey, dr. Choudhry tabata manda pa Dios cu e tratamento aki. E motibo ta cu e dokter a splica den detaye kiko tur D’Mitri lo experiencia na momento di tratamento. “E tabata cu nos constantemente. E tabata bin bisa nos di e tratamento, check D’Mitri, asina e mama a splica cu hopi alegria. E no sa si ta asina dr. Choudhry ta brinda servicio, pero si ta asina, e ta algo “awesome”.
Awo despues di shete tratamento D’Mitri por para su so. Awo e mundo di D’Mitri ta completamente diferente, y tin hopi speransa pa e bay bek na su bida normal door di e tratamento aki di plasma afarese. Sra. Jeffrey a duna di conoce cu nunca el a experiencia un tratamento manera cu el a ricibi na Dr. Horacio Oduber Hospital. E staff di nursenan, incluso e trahadonan di seguridad ta trata bo cu hopi amor y manera famia, el a bisa.
Hoben D’Mitri a duna di conoce cu ora el a yega Aruba, e tabatin hopi dolor y no por a haci hopi cos. Pero awo un luna despues ainda e tin mas pa bay. Te awo tur cos ta bayendo bon. “Mi kier gradici tur hende cu a atende mi. Cu a pone sinti bon”, el a bisa. Sra. Jeffrey por ultimo cu un alegria grandi riba su cara ta expresa: “Mi tin cu bisa danki. Aki ta caminda bo mester ta ora abo bira malo”. Ultimo palabranan prome cu nan a regresa St. Eustatius.
Dia 8 di maart 2021, Ministro di Salubridad oficialmente a habri e porta nobo di hospital cu ta duna aceso na diferente departamento. (Potret mas patras ta ilusta esaki.)
Centro Medico Dr. Rudi Engelbrecht:
Centro Medico Dr. Rudi Engelbrecht na Bernardstraat 75 a wordo construi na San Nicolas y destina como un post pa ambulance. El a ser nombra na e dokter cu a sirbi den e districto aki pa hopi aña. Na mei 1979, e contratista a termina e trabou, pero den un estado no completo. Debi na e crecemento y necesidad di cuido medico di e poblacion na parti pariba di brug, Dr. Cyril Zaandam riba su mesun iniciativa y fuera di e gobierno Hulandes a dicidi di bay Hulanda pa convence miembronan di Parlamento con importante e ta pa completa e proyecto. Despues di dos biaha pa Hulanda, Reina Juliana a dicidi di aproba e placa pa termina e proyeccto. Asina Centro Medico San Nicolas, asina papia, a bira ”un regalo pa e reina”. Cu e terminacion di e proyecto, el a wordo oficialmente habri dia 1 di jannuari 1982. E prome nurse cu a ser emplea tabata Sr. Jordano Croes. Sr. Felix Flanegin tabata Deputado di Salubridad e tempo ey. E tabata den operacion for di 1 di januari 1982 te dia 15 di september 2004. Nos no por keda sin menciona tambe cu ta danki na e perseverancia di Dr. Cyril Zaandam, a haya e fondo pa por a completa e proyecto.
Dia 4 di september 1992 un destaho publico a wordo organisa pa gobierno pa expande e facilidad. Eventualmente un facilidad nobo, Instituto Medico San Nicolas, Dr. Rudi Engelbrecht a wordo construi na 2003 y termina na 2004, situa na Pastoor Hendrikstraat 10, no mucho leu di esun bieu. E traspaso pa e facilidad nobo, incluiendo e staf y personal a tuma luga dia 29 di september 2004 y oficialmente habri dia 1 di october 2004, pa duna servicio civil. Dia 1 di juni 2005, el a bira un entidad publico legal. Un instituto medico pa cuido ambulatorio. Nos ta enfoca pa ofrece e cuido pashent di calidad di mas halto. Nos ta specialisa den tratamento di pashent cu enfermedadnan cronico no-transmisibel.
Aña 2020 lo keda graba como uno historico pa Institutuo Medico San Nicolas, Dr. Rudi Englebrecht. Na Januari e aña aki Dr. Morena ta haci e prome operacion di retina den historia di Aruba. E mesun aña aki, a haci e prome bestraling den e clinica aki. Pabien.
Dr. Nester Sanchez Chacin, specialista den radio oncologia ta splica cu actualmente nan tin mas di 180 pashent pa atende cu servicio di radio terapia. Locual a tuma luga biaha pasa tabata e culminacion di e 100 pashent cu a ricibi un tratamento.
Un tratamento di radio terapia por dura varios siman, tambe tin, depende e status di e pashent cu e cancer. Radio terapia ta un parti esencial pa logra e curacion di cancer di e pashent. Un tratamento cu no ta haci dolor, e no ta kima of e ta sinti, Dr. Sanchez Chacin ta splica.
E duracion di e tratamento ta dura cinco minuut y ta un di e sistemanan mas moderno cu tin den e region. Sinembargo, un logro cu por atende cu pashent na Aruba, mirando cu den pasado e pashent mester a bay afo.
Dr. Sanchez Chacinta ta bisa cu antes e pashent tabata keda seis pa ocho siman den exterior, separa di nan famia, nan ambiente di nan cas y pais. Pero aki na Aruba nan por haci nan acividad normal y e ta miho pa e calidad di bida di e pashent.
Actualmente Dr. Sanchez Chacin ta bisa cu no ta problema pa cupo, pero si kier keda modernisa, tin tratamento mas avansa. Ta spera cu pa otro aña por haya oro sistema tambe mas avansa cu e tratamentodi radio terapia.
IMSAN a bira un hospital
Entrante 1 di April 2021, a yega na e finalisacion di e proyeco di expansion y renobacion di IMSAN, unda cu oficialmente e lo bira un hospital. Esaki ta un proyecto cu a bin ta tumando luga for di basta tempo, pero ta desde juli 2018 e trabounan a cuminsa. Segun Director di IMSAN, Sr. Joel Rajnherc, ta cuminsa cu un departamento cu yama Shortstay. Aki por keda algun anochi. No ta intencion pa pashentnan cronico cu tin cu keda mas cu siete siman den hospital. Esaki ta realmente e intencion pa e pashentan cu por opera, pero ta un tiki mas complica, cu no por bay cas mesun dia.
Esaki ta cumpliendo un aña caba y cu hopi bon resultado. Debi na e sosten completo di Minister di Salubridad, Sr. Dangui Oduber pa por a haya e financiamento , AZV su cooperacion y cu ta trahando conhuntamente cu Dr. Horacio Oduber Hospital (HOH), pa percura pa tin mas posibilidad pa tratamento di e pashentnan di Aruba.
A cuminsa e proyecto informando San Nicolas cu ta bay haya un hospital y dia 1 di April lo bay yega y cumpli cu e promesa cu San Nicolas tambe lo tin un hospital. Esaki ta realmente algo pa celebra pero situacion no ta permiti na e momento aki pa por haci un aperura official.
Tin cambernan cla na IMSAN. Segun Dr. Rajnherc, tin 22 cama disponibel cu ta hinca den 12 camber. Tin 10 camber unda dos cama ta hinca aden pa pashent y nan ta completamente ekipa. Tur cos pa monitor e pashent ta presente den e camber. E monitor ta conecta cu un terminal central pa e enfermero y dokternan pa observa e pashent 24/7. Tur camber tin su propio sistema di oxigeno y vacuum. Tambe tin sistema pa yama e enfermero. Tur cos ta ahusta riba e sistema central di henter e hospital. Tur cos ta comunica cu otro, segun Dr. Rajnherc. Cada camber tin su propio baño. Tambe tin nan propio cashi unda por pone tur pertenencia personal separa.
Mas cupo di trabou:
Ya IMSAN a tuma den servicio aproximadamente 13 persona adicional pa yuda pa duna cuido. No ta bay cuminsa cu tur e 22 camanan den un solo biaha. Semper por tin algun cambio pa haci den logistica. Pesey ta cuminsa cu un serie di aproximadamente cuatro camber, cu ta traduci den ocho cama, caminda cu pashentnan por keda. A base di esaki ta percura cu tur cos cu a pone riba papel, e proyecto cu ta kere cu a haci bon, ta bay check si den realiad ta cumpli tambe.
Tur cos ta cla pa mira si por cuminsa cu esey. Probablemente e prome pashentnan ta drente dia 12 di April. Dia 1 di April ta cay riba un dia di fiesta. Mesora despues tin Pasco Grandi y e siman despues henter personal tin un paar di dia pa custumbra cu tur e aparatonan y henter e departameto. Ora cu esey tuma luga, e siman despues, riba un dialuna, ta spera cu por cuminsa tuma pashent.
Apertura oficial di IMSAN como hospital:
Dialuna atardi, dia 12 di April 2021, Minister di Salubridad Publico, Sr. Dangui Oduber, tabata presente na e apertura oficial di IMSAN cu a wordo converti den un hospital di 22 camber pa estadianan corto. E mandatario a expresa cu su persona semper a kere den IMSAN y pesey a zorg tambe pa inverti den e instituto pa haci esaki un realidad. E mandatario ta sigura pueblo di Aruba cu e gobierno aki ta pone e ser humano central y cu hechos ta demonstra esaki tambe. E vision di gobierno tabata dirigi riba mehoracion di cuido, inversion den cuido y trata mas pashent na Aruba mes. E maneho y vision di minister Dangui Oduber tabata dirigi riba haci inversionnan den cuido, mehora e calidad di cuido y servicio y percura pa trata mas pashent posibel na Aruba mes.
Minister Dangui Oduber a expresa den nomber di gobierno con contento, satisfecho y orguyoso e ta cu IMSAN su vision y su desaroyonan pa cu cuido medico na Aruba. Esaki ta cuadra cu e vision di gobierno di Aruba cu ta pa mehora e calidad di cuido na Aruba como tambe crea un plan sostenibel pa Aruba pa asina e fondonan di AZV ta sostenibel pa den futuro. Esaki sigur ta cuadra cu vision di nos gobierno.
E proyecto completo di IMSAN ta conta cu un inversion di mas o menos 60 miyon florin. Ta importante pa pueblo di Aruba sa con e placa a wordo inverti. E expansion y renobacion di IMSAN a percura pa genera 50 cupo di trabou.
E proyecto den su totalidad ta encera su afdeling di radio therapie. Esaki ta nifica cu pashentnan residencia aki na Aruba no mester bay mas den exterior pa esaki. Tambe a bin cu afdeling radiologie, aki IMSAN tin tambe awo un mashin di CI Scan y dos mashin pa haci echo.
A bin cu un oogpolikliniek cu ta haci posibel pa entre otro tur specialistanan di wowo aki na Aruba por traha central na IMSAN cu e ekiponan nobo di wowo. Caminda ya caba varios operacionnan di retina a keda realisa.
IMSAN tin awo su mesun sala di operacion cu e mashinnan mas avansa, e narcoze lo wordo haci na IMSAN mes ya cu nan tin nan mesun anestesista. Banda di esaki IMSAN tin tambe awo un afdeling sterilisatie van medische instrumenten cu ta percura pa tur instrument keda limpi y sterilisa.
IMSAN tin su propio spoed eisende hulp cu cambernan pa ricibi adulto y tambe tin un camber special pa atende cu mucha.
Manera a yega di menciona caba anteriormente, IMSAN ta traha conhuntamente cu Baptist Health International pa guarantisa proceduranan medico riba novel di calidad halto y asina percura pa IMSAN ricibi acreditacion internacionalmente for di “Joint Commission International Accreditation (JIC).
Minister Dangui Oduber ta sumamente orguyoso di a pone e fondonan disponibel por medio di AZV pa asina cumpli cu e vision di su Ministerio y Gobierno cual ta mehora e calidad di cuido medico di Aruba. Cambionan grandi tumando luga den salud publico na Aruba. E cambionan aki lo ta na beneficio di nos comunidad y asina Minister Dangui Oduber ta cumpli cu e promesa di trece mehoracion den cuido. Sigur un otro logro historico pa cuido medico na Aruba. Pariba di brug tin su hospital.
Urgent Care Aruba (UCA):
Urgent Care Aruba ta situa na Noord 63, Noord Medical Center, y ta ofrece cuidonan primario y urgente di malesanan sin menasa di morto y lesionnan na un costo rasonabel, cu masha poco tardansa. Funda pa un famia local y seis dokter cu casi 30 aña di experiencia riba e isla. Nan por ofrece solucion eficiente, confiabel y rapido na cualkier reto medico, sea chikito of grandi. E centro ta dirigi pa Dr. Carlos Yagua, Jr., un medico general cu dobel grado di master den cuido di salud y administracion.
E centro ta bunita presenta cu kambernan di consulta pa adulto y pashentnan pedriatico ta completamente ekipa cu cu e aparatonan medico di mas moderno pa examinacionnan cu punto di atencion y un laboratorio clinicamente acredita y certifica di nivel III, permitiendo dokternan pa obtene resultado den menos di un ora, garantisando diagnosis confiabel y cuido rapido.
Medcare Clinic:
Medcare Clinic ta situa na J.E. Irausquin Blvd. 330 na Noord. Ta ofrece servicio y salud di alta calidad pa nos hendenan, turista y Caribe Hulandes. Nos ta ofrece cuido di salud di acuerdo cu e standardnan Hulandes, tumando na cuenta e tereno amplio di medicina, legislacion aplicabel y registracion.
Medcare Clinic ta compremeti pa mehorando acceso na consistencia y di slaud publico di calidad ta ofrece mediconan altamente cualifica den facilidadnan moderno y di lo ultimo.
Medcare Clinic ta dedica na cuido central pa pashent pa henter e famia. Mediconan cualifica tin un variedad di experiencia y interes pa cumpli cu bo necesidadnan den nos clinica. Nos staf ta dedica pa haci bo bishita lo mas agradabel y eficiente posibel. Nos ta aprecia e amistad duradero cu nos forma cu e pashent y famianan cu nos sirbi.
Medcare Clinic tey pa tur hende. Nos tin un ekipo profesional cu ta traha cu hopi pasion y amor pa pa haci bo sinti bon mas lihe posibel. Na Medcare Clinic, e miho servicio y hospitalidad riba e isla ta garantisa, pa bo y bo famia. Pesey nos ta traha cu solamente bon dokternan for di Hulanda cu educacion di standard altamento cualifica y registra. Nan ta pone tempo y esfuerso pa inovacion medico pa haci uso di ultimo tecnologia y ekiponan technico.
Dufi Kock
Escritor y Historiado
Savaneta 125-F
Cel: 592-9417
dufioc@gmail.com
2006 Lid in de Orde van Oranje Nassau – Reina Beatrix
2013 Honor & Respect from Battle Blaauw Curacao
2017 Personahe Prominente di Nos Pais – Archivo Nacional Aruba
2018 Prome Baluarte di Savaneta Ministerio Social y Labor Glenbert Croes
2018 Honorable Member of Blaauwbaai Foundation Curacao
2018 Miembro Honorario Fundacion Lanta Papiamento
2018 Miembro Honorario Museo di Antiguedad Nos Bieunan
2019 Contribuidor Den Engrandece nos Coleccionnan Nacional
2020 Reconocimento Fundacion Venezolanos Unidos en Aruba
Juni 20, 2021


c: text/html

text:
Pasadia Bibito Pin ta un departamento di e Fundacion pa Personanan cu un Deficiencia Intelectual Aruba.
E ta un pasadia pa mucha cu ta brinda servicio na mas o menos 48 cliente entre 2 pa 16 aña. E Pasadia ta existi di 4 grupo di 12 cliente cada un. Tres di e gruponan ta parti segun edad, e otro grupo ta special pa clientenan cu un multiple handicap. E clientenan aki ta keda te 18 aña serca nos. Te ainda e Fundacion no tin continuidad pa e grupo aki.
E pasadia tin como meta mas importante optimalisa e desaroyo di e posibilidadnan di e mucha. Pa e motibo aki e programa cu ta brinda ta pa:
- haci e mucha mas independiente cu ta posibel
- stimula e mucha pa tuma iniciativa propio
- integra e mucha den e comunidad Arubiano
Cada cliente tin su programa individual adapta na su posibildad y su necesidadnan. Atencion ta wordo poni na ayudo propio p.e. comemento, trabou den hardin, cushina o trabao domestico. Pero tambe riba desaroyo di e sentidonan pa medio di material manera luz, sonido, cama di awa etc. Pa e desaroyo motorico ta uza material manera bicicleta, step, pero tambe e cliente ta haya programa individual of den grupo chikito cerca un terapista di movecion y esnan cu un multiple handicap tin programa di fysioterapia serca un fysioterapista.
E pasadia tin tambe na su disposicion un logopedista pa e clientenan cu tin problema di habla, gulimento y comemento.
Un biaha pa aña dokter di school ta duna nan un saminacion completo y ora mester e enfermera di Pasadia Bibito Pin ta tuma contacto cu e dokter di school pa pasa samina un of otro cliente.Nos ta traha hunto cu FAVI y FEPO pa e cliente cu problema di bista o oido.
Desaroyo di nos clientenan ta wordo sigui via un sistema automatisa cu ta yama PARNASYS (leerlingvolgsysteem)caminda tur hende cu ta trata e cliente tin acceso.
Cada 1 aña of 1 ½ aña ta tene un reunion plenario di e cliente, caminda tur hende interno o externo cu ta traha cu e cliente ta participa y tambe su mayornan. Na e reunion aki ta dicidi hunto con ta sigui cu e plan di guia individual di e cliente aki y mayornan ta haña tips con pa sigui gui’e na cas.
Pasadia tambe ta celebra tur e actividadnan manera Fiesta di Sinterklaas, Pasco, Carnaval etc.
Personal di Pasadia Bibitopin ta consisti di:
- 1 Hefe di departamento
- 9 Lider di grupo
- 1 Verpleegkundige
- 2 Trahador domestico
- 1 Kokki (part-time)
Pasadia Bibito Pin
Piedra Plat 97-A
Paradera, Aruba
Tel: +297 522-7845
Fax: +297 522-7850
E-mail: bibito.pin@svga.aw

robotstxt: allowed

filter: keep


text:
Boca Grandi, Sero Colorado
Diasabra algo prome cu 5’or di atardi, a drenta un informacion cu lo tin varios bulto di droga yega na e costa pariba, den area di Vader Piet, Zwarte Mangel, Grapefield/ Boca Grandi y Sero Colorado.
Warda Costa por confirma cu e bultonan aki ku contenido di droga ta procedente di un interceptacion cu e barco Groningen a eherce dia 10 di augustus ultimo.
Durante e accion di 10 di augustus riba lama, e personanan riba e go-fast a tira un cantidad di bulto den lama. Diasabra atardi e bultonan aki a drif yega Aruba.
Cuerpo Policial di Aruba huntu ku Warda Costa ta atendiendo e caso aki.
Esaki no ta trata di un caso nobo, pero di e caso ku a tuma luga 10 di augustus ultimo.
Mesora varios unidad di polis a bay den e area aki.
Na yegada enberdad nan a topa cu bultonan di droga riba e beach, den lama y pega riba barancanan den lama.
Mirando e cantidad di bultonan cu nan tabata hayando y no tabata tin suficiente polis pa controla y busca den e area, no a keda polis nada otro di pidi cooperacion di Kustwacht, brandweer y personal di KIA.
E helicopter a keda basta largo ta bula riba e area aki y tambe a mira for di halto varios bulto den lama y tabata avisa unda e
bultonan tabata ta.
Agentenan policial tabata drenta den awa cerca di costa y tabata saca bulto tras di otro for di lama.
Helicopter a señala 4 bulto riba e barancanan den lama poco mas pazuid di Boca Grandi. Mirando cu e lama tabata basta bruto a pidi cooperacion di Kustwacht. Personal Kustwacht cu tabata coriendo na e costa a baha riba e baranca den lama y a piki e 4 bultonan.
Polis a cera e caminda pa bay Boca Grandi y tambe mas panort, Golfweg pa bay Zwarte Mangel. Esaki tabata pa evita cu nan wordo stroba of hendenan pasa msn pa un of mas bulto di droga. Polis a para varios auto cu tabata den e area aki pa controla si acaso nan lo por a piki un bulto. Pero no a haya nada particular. Mas bien tabata hendenan cu a bay pisca of djis a bay lama.
Durante cu a bira scur ainda Helicopter tawata logra mira mas bulto den lama cu poco poco tawata yega costa.
E posibilidad ta grandi cu no ta tur bulto lo wordo haya, debi na e area grandi y lama bruto cu ta hibanan pega unda cu ta.


text:
Servicio
E seccion di Servicio ta encarga cu e servicio general na e bishitantenan di ANA. ANA ta ofrece e bishitantenan un centro di documentacion y informacion, un sala di estudio, biblioteca y facilidad pa Internet.
General
Desaroya programa(nan) educativo entre otro:
- curso/ lectura riba tereno di archivo y historia di Aruba
- stimula educacion y organisa activitad (exposicion, anochi di informacion y workshop) pa esnan interesa den e historia di nos pais
- duna informacion relaciona cu e documentonan warda den e archivo
- stimula interes den historia cerca e comunidad, dor di ofrece e facilidad di un sala di estudio pa muchanan y adultonan
Servicionan
Investigacion Genealogico (Stamboom) Resumen di Famia (Familie overzicht) Investigacion Archivistico Sala di Estudio Digitalisacion


text:
Ta habri un otro mercado importante
E anuncio di Gobierno, ATA, Airport y British Airways ta marca un milestone pa Aruba su turismo.
Den sector di turismo, e anuncio aki a wordo grandemente celebra, pasobra ta trata di un mercado virgen, o sea nobo y cu hopi potencial.
Turismo di Inglatera ta conoci cu tin hopi potencial y cu tambe ta busca calor, solo, lama y beach, pa pasa algun dia riba un dushi piña colada.
E ruta aki tambe por trece demas turista di otro pais di Europa, cu por usa e hub aki bini Aruba.
Pa hotel y economia e ta un boost. Mas turista, mas placa drenta nos economia, mas servicio, mas trabao, mas bienestar.
Solo di Pueblo ta felicita tur esnan cu a logra esaki, pero laga nos sigui busca mas vuelo di Alemania, Francia, y demas paisnan. Hopi ta bula pa Punta Cana, pero nos mester busca nan pa bini Aruba.
Cu Aruba ta caro, no ta problema, mescos tin cliente pa Gucci cu Prada, tin cliente pa Aruba. No necesariamente esnan cu tin hopi placa, kier bay lugarnan hopi barata. Nan kier calidad servicio y prestigio.


text:
Na inicio di e aña aki pa ser exacto dia 26 di januari, mundo a sacudi despues di e noticia di e accidente di helicopter cu a cobra bida di e leyenda di NBA, Kobe Bryant, ademas di su yiu muhe Gianna y otro 7 persona mas. Lunanan despues di e accidente, e viuda Vanessa Bryant a trata di sigui cu su bida, y den diferente entrevista, el a declara cu e persona cu mas a yud’e supera un momento asina dificil tabata su mama, Sofia Laine.
Desde e accidente aereo, Vanessa a refiri na su mama como su ‘rock’, ya cu ademas di t’ey emocionalmente pa su yiunan, Sofía tabata presente p’e tambe. Sin embargo, ta parce cu e cosnan a cambia, paso di acuerdo cu ‘El Gordo y La Flaca, e mama di Vanessa Bryant a ser bandona pa su yiu sacand’e for di su cas y a kita e auto for di dje. Aunke ainda no tin mas informacion riba e tema, e avance di e entrevista tambe a mustra e motibo pakico famia Bryant no a duna di conoce cua ta e luga unda e shinishinan di e ex-basketbolista ta descansa.
Memey di lagrima, Sofia Laine a bisa: “El a bisa mi: mi mester pa bo sali for di e cas aki. Tambe el a bisa cu e mester di su auto y cu e kier e awo”. Señora Laine semper tabata hopi cerca di su yiu, ademas door di e problemanan cu Kobe tabatin cu su propio mayornan, e relacion cu su suegra a bira hopi mas estrecho, ya cu el a haya e apoyo cerca dje, cual su propio mayornan no a sa di brinde. Mayan David Valadez tin un entrevista cu e mama di Vanessa Bryant, cu ta den abandono y tristo despues di e fayecimento di su yerno Kobe Bryant”, manera cu a wordo publica riba e rednan social di e programa.


text:
Tin un dicho ta bisa ku ta un kurpa bo tin i bo tin kuid’é bon. Na momentu ku bo kurpa tin un paralisis e ta bira aún mas importante pa kuida pasobra e ta mas vulnerabel pa haña otro difikultatnan. Pesei awe lo bo por lesa e importansia i e benifisionan pa abo ku tin un parálisis keda den moveshon.
Bo ta sintibo bon
Tin diferente estudio hasí ku ta mustra ku hendenan ku ta hasi ehersisio ta sinti nan mes bon mas tantu kompará ku hende ku no ta hasi ehersisio. Ora un hende ta hasiendo ehersisio su kurpa ta saka un hormona den su sanger ku yama ‘Endorfina’. E hormona aki ta esun ku ta laga un hende sinti’é dushi. Pesei tin hende ku kisas no tatin smak di bai gym òf train pero despues ku nan kaba semper nan ta sinti bon ku nan a hasi’é. Pa un persona ku ta sufri di un paralisis ta konta meskos, e por yuda bo sinti bo mihó. Mas regular bo hasi’é, mas frekuente bo ta sinti bo bon.
Wesunan ta bai menos atras
Nos kurpa a keda traha pa lanta para, move i karga nos peso. Na momentu ku nos ta hopi riba kama òf den ròlstul esei ta sosodiendo menos. Esei ta pone ku entre otro nos wesunan no ta haña e vitaminanan ku e mester ni a preshon di nos peso pa e por keda fuerte. Esaki ta sosodé tambe ku astronoutanan ku bai den espacio. Dor ku no tin gravedat i bo por move ku menos esfuerso, bo wesunan ta bira debil. Pesei astronoutanan ta obligá pa sigui un skema di ehersisio strikto pa mantené nan masa muskular i salú di nan wesunan. Pa personanan den ròlstul tambe spesial e area di heup bai abou ta bira mas fragil. Pesei ta importante keda den moveshon, lanta para sea den un mashin spesial òf si bo por hasi’é bo mes. Bai na rudia tira bala, gatia i rèk kue kos. Tur otro tipo di ehersisio ku bo por hasi ta yuda. Asta si ta ku bo brasa so, esei mes ta miho ku keda sin hasi nada. Tur esakinan por yuda ku e wesunan ta bai menos atras i ku e risiko pa un fraktura por ta menos.
Mantene muskulonan salú
Nos muskulonan den nos kurpa ta loke ta yuda nos hasi moveshon. Na momentu ku nan keda paralisá dor di sea un dwarslaesie òf kualke otro desabilidat neurologiko nan ta kuminsá krimp, bira steif i asta nan por haña spasme (moveshon inboluntario). Esakinan por pone ku ta difísil pa move por ehèmpel e brasa paso e no por rèk kompletu mas. òf ta dolo pa hinsa e pia, dor ku e muskulo a bira mas chiki ta mas fasil pa e wesu primi riba e kueru na sierto kaminda ku ta okashoná herida mas lihé.
Na momentu ku bo kuminsá hasi ehersisio i asta ku e parti nan ku no por move, bo ta yuda sirkulashon di sanger ku e muskulonan ta keda salu, nan ta bira menos steif i lo por hasi menos dolo.
Mehorá Independensia
Na momentu ku un persona den ròlstul ta keda aktivo fisikamente i e ta hasi ehersisio regular, e ta logra hasi hopi mas den un dia pasobra e tin energia, su kurpa ta move mas fasil i e ta menos steif. Tin bia bo ta mira tambe ku despues di tempu tin kosnan ku den pasado bo no por a hasi ku awor si bo ta logra hasi pasobra bo tin mas forsa. Dus kosnan ta bai mas lihe i of mas fasil. Esei ta yuda bo bira mas independiente durante bo dia.
Evitá komplikashonnan mediko
Na momentu ku un persona haña un paralisis su organonan tambe por keda afektá. Esei ta dependé kon ela yega na su paralisis. Esei ta nifiká ku e ta kore e risiko ku su organonan tambe kisas no ta funshoná manera antes. Den kaso di dwarslaesie hopi bia baimentu di af i oriná no ta sosodé manera antes. Dor di hasi ehersisio, depende na kua parti di e kurpa, bo ta stimulá bo tripanan i blas ku nan ta logra saka shushi regular. Si bo ta sinta ketu i no ta moviendo, ni bo tripa ni blas di orina no ta haña un stimulashon èkstra pa funshoná. Meskos ku ora bo ta drumi hopi, bo kurason ta bati menos fuerte pasobra e por pòmp sanger mas fasil manda rònt bo kurpa. Na momentu ku e kustumá ku esei i despues di tempu ku bo ke bai move òf hasi kosnan èkstra e ta tuma bo hopi mas esfuerso, bo ta haña biramentu di kabes mas lihé, bo ta kansa mas lihé. Pues dor di keda hasi ehersisio bo ta evitá esakinan.
Esakinan ta algun di e motibunan importante i benifisionan pa keda move apesar kubo por tin un paralisis. Na AP Center ku ta keda den Colon tin diferente ekipo, asistente i trainer sertifiká ku por mustra bo i yuda bo hasi tur e moveshon pa asina bo por tin un mihó kondishon i mas forsa ku bo por logra e metanan ku bo a pone pa bo mes. Si bo tin kualke pregunta bo por yama na 5100087.


text:
Riba 6 di sèptèmber 2017 bida di kasi tur habitante di Sint Maarten a kambia di manera abrupto. Ta riba e dia ei orkan Irma a suta e isla karibense sin miserikòrdia. For di 2021 e isla ta un pais independiente den Reino hulandes. E siklon trópiko ku a pasa ku ráfaga di bientu di 240 km pa ora, a laga un laster di destrukshon su tras. Mas ku kuater aña despues, hopi habitante ainda ta warda riba drechamentu di nan bibienda. Anto riba hustisia.
Daño di Karibe te Florida
Irma a surgi na e islanan kaboverdiano. Seguidamente e orkan a tormentá e islanan karibense i banda di Sint Maarten, el a kousa daño enorme na entre otro Barbuda, e Islanan Virgen, Kuba, Bahamas i Florida. BBC a sigui e laster ku e video impreshonante akí. E islanan hulandes karibense Sint Eustatius i Saba tambe a wòrdu afektá. Pero e daño no tabata asina grandi manera na Sint Maarten. Sigur 134 persona a pèrdè nan bida, di kua 45 den e region karibense. E daño material a wòrdu kalkulá den desénas di miares di euro. Sientífikonan ta mustra riba e echo ku orkannan manera Irma ta bira mas fuerte pa motibu di kambio di klima. Aki bou ta elaborá tokante esaki.
Manera kahita di lusifé den bientu
Na Sint Maarten 91% di e edifisionan a haña daño. Hopi hende a keda sin dak riba nan kabes. ‘Hende ta kana riba kaya den áwaseru. Hopi di nan ta turdí’, Paul de Windt ta konta Algemeen Dagblad. Paul de Windt ta direktor di korant The Daily Herald na Sint Maarten. Tambe infrastruktura importante, manera èrport i hòspital a sufri daño grave. Outo tabata bula ‘mané kahita di lusifé’ den bientu, èks minister presidènt Sarah Wescot-Williams a bisa NU.nl. ‘E destrukshonnan ku orkan Irma a laga atras, ta muchu mas grave ku tur otro orkan ku nos a pasa aden’, señora Wescot-Williams a bisa.
Ya pa algun aña habitantenan di Sint Maarten ta warda yudansa
Hulanda a pone €550 mion disponibel pa rekonstrukshon di e isla. Mas ku kuater aña despues apenas a paga mitar di e montante. Hopi kas ainda no ta habitabel i e isleñonan ta warda riba bibienda. Fin di 2021 e defensor di puebo na Sint Maarten, Gwendolien Mossel, a keha tokante echo ku e sèn ta tarda muchu largu. E ta mustra den direkshon di Wereldbank. Gobièrnu hulandes a pidi Wereldbank pa manehá e trustfonds kaminda e sèn pa e rekonstrukshon di e isla ta aden. ‘E sistema di Wereldbank no ta funshoná. E ta mashá slow, mashá burokrátiko’, Mossel ta bisa. ‘Hende di edat haltu mester ta na kas. Dos aña den un akohida provisonal temporal ta muchu largu. Anto mester sinta warda kuater aña riba sèn di ayudo tambe ta muchu largu.’
Biba di €252 pa luna
John Samson, periodista di emisora NTR, pa su serie di podcast De Vergeten Klimaatcrisis a biaha bai tur seis isla hulandes karibense i a mira sufrimentu humano ku su mes wowo. El a bishitá víktima di orkan Irma na Sint Maarten. Asina el a bishitá un señora di edat haltu ku su kas a bira inhabitabel pa motibu di Irma. Ora ku Samson a papia kuné, ainda e señora tabata biba den un akohida provishonal. E tabata biba di 500 florin (€252) pa luna. Pues e no tabata sobra sèn pa drecha su kas. E sa ku Hulanda a pasa palabra ku lo bini sèn pa rekonstrukshon di bibienda. Pero su situashon di bibienda no a kambia nada for di e dia horibel ayá na 2017. Únikamente ku yudansa di su famia e por tene kabes riba awa.
Desaster natural ‘normal’ òf kambio di klima?
Orkan ta siklon tropikal ku velosidat di bientu ku mas di 117 kilometer pa ora. Forsa di tormenta tropikal ta krese den awa di laman lou. Mirando ku temperatura di awa di laman mundialmente ta kresiendo, orkannan probablemente lo bira mas fuerte, sigun KNMI. Na 2021 investigadó merikano a sa di konfirmá e kálkulonan ei, a base di imáhennan di satelit di tormenta di e último desenianan.
Anto no ta únikamente orkan ta loke habitantenan di Sint Maarten mester teme. Sint Maarten i otro isla karibense awor ya kaba ta sufri bou di e konsekuenshanan di e kambio di klima. Ta trata di nivel di laman ku ta subiendo. Esaki ta menasá e partinan mas abou di e isla, anto tambe sekura i eroshon di koral.


text:
ORANJESTAD, Aruba- E premio di Lotto 5 pa majan, Diasabra, 8 di juli, a alcansa 1 miyon florin. Cu just 4 florin pa ticket, bo ta den wega pa gana e tremendo jackpot miyonario di 1 miyon florin, majan.
Pa hunga Lotto 5 ta masha facil. Kies bo 5 numbernan entre 1 y 35 of pidi bo rebendedo pa ticket “Loco”. Tambe bo por kies pa keda den wega cu e próximo sorteonan di Lotto 5 cu Multi Draw. Bo numbernan di suerte por keda den wega te cu 10 sorteo venidero cu Milti Draw.
Pa bo gana e jackpot miyonario di majan mester “match” cinco number. Si en caso bo match 4 number plus e joker, bo ta gana e di dos premio cual ta un suma progresivo, al igual si bo match 4 number bo ta gana e di tres premio cual tambe ta un suma progresivo. Cu 3 number bon bo ta gana 12 florin y si bo match e letter, lo bo haya un Ticket Gratis pa e siguiente sorteo di Lotto 5.
Lotto, e loteria di Aruba tin diferente wega, Catochi, Big 4, Zodiac, Wega di number di Korsou di Lotto, Lotto di dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
TEMPO: AWE ANOCHI: PARCIALMENTE NUBLA CU UN AWACERO LOCAL DEN MARDUGA Y MAYAN: PARCIALMENTE NUBLA CU UN AWACERO BREVE
TEMPERATURA MAXIMO 35 GRADO CELSIUS
TEMPERATURA MINIMO 28 GRADO CELSIUS
INDICE DI CALOR (HEAT INDEX) DEN Y ROND
DI ORANAN DI MERDIA: 36 PA 42 GRADO CELSIUS
UV INDEX: 12
BAHADA DI SOLO : 6:38 PM
SUBIDA DI SOLO : 6:29 AM.
BIENTO: ZWAK TE MODERA FOR DI DIRECCIONAN ENTRE WEST CU NOORDWEST, DESPUES NOORD TE NOORDOOST; FORSA 2 TE 4 (7 TE 30 KM/ORA, 4 TE 16 NUDO). TEMPORALMENTE FOR DI DIRECCIONAN VARIA; FORSA 1 (1 TE 6 KM/ORA, 1 TE 3 NUDO)
SITUACION GENERAL DI TEMPO PA PROXIMO 24 ORA: DIFERENCIANAN CHIKITO DI PRECION DI AIRE DEN REGION, LO MANTENE E BIENTO ZWAK TIN BEZ HASTA VARIABLE. HUMEDAD DISPONIBLE LO BAI COMBINA CU E BIENTO ZWAK Y CALENTAMENTU DI DIA PA INDUCI TEMPORALMENTE MAS NUBIA DEN REGION. PA E MOTIBO AKI POR SPERA LOCALMENTE ALGUN AWACERO BREVE CU CHANCE TAMBE PA LAMPER CU STRENA. LOCALMENTE AWACERO POR TA MODERA TE PISA Y CAUSA MOLESTER.
CONDICIONAN MARITIMO/ ESTADO DI LAMA: NA PARTINAN PROTEJE DI COSTA: LEVE NA PARTINAN ZUID: TRANKIL TE MODERA NA PARTINAN OOST TE NOORDWEST DI COSTA: MODERA TE LOCALMENTE POCO BRUTO
LABADERANAN MODERA FOR DI NOORDOOST TE NOORD LO HACI COSTANAN OOST TE NOORDWEST LOCALMENTE POCO BRUTO.
AVISO/ ALERTA: UN AVISO PA BOTO CHIKITO PA PARTINAN DI COSTA OOST TE NOORDWEST TA NA VIGOR
FENOMENONAN SPECIAL: NINGUN
TEMPO TROPICAL SIGNIFICANTE: HORCAN FIONA TABATA SITUA NA 200 KM ZUIDOOST DI GRAND TURK ISLAND, Y TA MOVE NOORDWEST CU 17 KM/ORA. FIONA NO TA UN PELIGRO PA REGION LOCAL.
POTENCIAL DI AWACERO PA PROXIMO 24 ORA: 3 TE 7 MM; LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y AWACERO (MM) DEN ULTIMO 24 ORA (8’AM PA 8’AM):
AIRPORT : MAX 32 / MIN 27 / 1.2 MM
WESTPUNT: MAX 34 / MIN 28 / 1.7 MM
STA ROSA: MAX 34 / MIN 28 / 3.3 MM
PRONOSTICO DI TEMPO PA PROXIMO 3 DIANAN: PARCIALMENTE NUBLA CU UN AWACERO BREVE. BIENTO LO TA FOR DI DIRECCION NOORDOOST TE ZUIDOOST ZWAK TE MODERA; TEMPERATURA (GRADO CELSIUS) MAX / MIN LO TA: 35 / 28


text: Mi no ta buscando nada contra di ley , asina Susleivy Arrieta Orozco tanta di e hoben ta duna di conoce. E hoben tin un permiso positivo y na varios ocacion a haci peticion di varios documentonan di e hoben manera di cual scol e la bin, su documento cu e no tin problema cu husticia. E tanta no por kere con ta diez daña un futuro di e un hoben asina cu e tin un futuro den e deporte cu e ta haci. Susleivy ta haci un apelacion pa minister Glenbert Croes y MInister Rocco Tjon mira e situacion aki mas di cerca y cu ta desea pa tin un solucion.


text:
Nos invitado den e programa aki ta Sr. Frans Booi. Un persona hopi konosi aki na Boneiru i ku un trayektoria enorme riba e tereno kultural. Ela nase 23 di December 1943 na Boneiru i nos ta kombersa kune riba su bida, su infansia i hubentud. Tur esaki pafo di e sirkulo kultural.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Frans Booi (Parti 1)
Nos invitado den e programa aki ta Sr. Frans Booi. Un persona hopi konosi aki na Boneiru i ku un trayektoria enorme riba e tereno kultural. Ela nase 23 di December 1943 na Boneiru i nos ta kombersa kune riba su bida, su infansia i hubentud. Tur esaki pafo di e sirkulo kultural.


text:
Share this on WhatsApp
Love Coach Desiree Swaen. Potret: Ayrton Tromp
Un preocupacion comun cu practicamente tur esnan cu bin pa dating coaching tin, ta pa haya atencion di e posibel pareha, sa con pa seduci y mantene e interes bibo. No ta importa si bo ta soltero, of ta date, bibando hunto of casa. Practicamente pa tur hende, e hecho di ta atractivo ta un factor importante pa por ta exitoso den bida y principalmente den amor.
Segun analisis, esnan mas atractivo ta practica lo siguiente:
Higiena y cuido corporal
Sumamente importante ta pa baña regularmente y tene bo curpa limpi, corta huña, uza perfume (light), tiña y/of style bo cabey/barba ora mester, feita y uza (light) make up, skeiro djente regularmente y mantene bo djentenan door di bishita bo dentista. Corda cu bo smile ta bo carchi di presentacion.
Salud fisico
Un lifestyle di come saludabel y haci ehercicio pa mantene un curpa ‘fit’. Esaki no kiermen yuna constantemente of pasa bo dia completo den gym. Un persona obsesiona cu su fisico mas bien ta demostra insiguridad, cual ta un factor no-atractivo y bo por aparenta di ta un persona superficial. En todo caso, haciendo bo best pa bo hiba un bida saludabel, automaticamente bo lo mustra bon.
Sentido di estilo
Bisti di acuerdo cu bo edad y bo tipo di curpa y focus riba pañanan cu ta mehora bo apariencia. No obsesiona demasiado cu size. Evita paña cu ta demasiado preta of demasiado los of cu ta lagabo mustra mas bieu of demasiado mas jong. Scoge colornan atractivo cu ta bay cu bo ‘skin tone’ y solamente sigui 'fashion trends' cu ta keda’bo bon.
Caracter agradabel
Caracter agradabel. Tin sentido di humor: haci joke, pone otronan hari. Esaki ta demostra cu bo ta un persona 'fun' y acercabel. Amabilidad y simpatia: ofrece ayudo na unda cu bo por, y demostra respet y bon educacion na tur momento. Demostra empatia y preocupacion sincero pa otro y ta atento. Purba di ta optimista y positivo. Den caso di desacuerdo, ta haci esaki semper den un forma civilisa.
Lo mas importante
Bo a nota tur esakinan? Awo ta bin e ultimo y lo mas importante pa bo por conecta cu otronan. Sali! No keda sera den cas. Laga nan wak bo. Bishita lugarnan na unda bo lo por topa un posibel pareha. Flirt: smile amabel y mantene un mirada atento. Demostra atencion y interes den combersacion y no tene miedo di touch e otro persona apropiadamente mientras bo ta combersa.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Pa: Fittipaldi Pietersz
Un suidadano di e Bario di Rincon kende ta wòchimèn ta konta algu ku a sosodé kuné hopi tempu pasa.
“Un anochi dilanti Stadion Antonio Trinidat algu a strobami di pasa pa mi bai mi kas. Despues di a sali un fiesta e anochi di ‘San Pedro’ despues di 12’or di mardugá, mi a mira un kos i poko poko e tabata aserkámi i tabata bira grandi. Mi mester a bira bèk i no sigui pa kas. E tempu ei ta 2 palu di lus tabatin den e Bario, esta Cocorobi. Pues anochi no tabatin masha klaridat den e área. ora ta skur bo ta topa yen di kos straño. Loke mi a topa no tabata algu malu, mihó bisa spiritu malu. Si tabata kos malu e lo a hasimi daño. Awendia tin hopi klaridat di lus anochi i esaki ta skapabo di eksperensia kos straño, danki Dios.
Despues di 12’or ta ora di un otro alma, grandinan ta bisa. No tin hende mas riba Kaya i e mihó kos ku bo por hasi ta bai kas. Ku alkohòl den bo kurpa semper kos ta sosodé. Tin hende ta un temporada nan ta topa kos straño, nan ta mira kos manera e lus, esta loke nan ta yama salta. Loke bo ta mira ta esun malu, loke ta bon nunka bo ta topa kuné. Ora un hende ta bai muri bo ta mira su spiritu, sinembargo e no ta lagabo rekonosé.
Si bo tin miedu, bo mes ta spanta bo kurpa. Un persona kende tin un spiritu fuerte kasi nunka ta mira un spiritu òf kos straño,”e wòchimèn a konta.
Si abo ta deseá di konta algu straño ku bo a eksperensia bo por tuma kontakto ku Fittipaldi Pietersz na number di telefon: 7905999 òf “Whats App.


text:
Parokia di Playa ta di fiesta próksimo djadumingu 22 di ougùstùs pa 9’or di mainta, en konekshon ku Fiesta di su Patrono San Bernardo;
En konekshon ku esaki lo tin un triduo promé ku e dia 22, kuminsando djaweps 19 di ougùstùs; pa mitar di 7’or anochi lo resa Santu Rosario i e siguiente dos dianan tambe, 20 ougustus ku ta e dia di nos Santu, i djasabra 21 di ougustus na mesun ora en preparashon pa e dia di fiesta di San Bernardo, kende tabata Abat i Doktor di Iglesia, aki tambe Patrono di nos parokia aki na Playa na su honor.
San Bernardo ta un ehèmpel pa praktiká di birtut kristian i su amor i deboshon pa Dios i pa su próhimo ta reflehá den su obranan teológiko i spiritual. San Bernardo a skirbi hopi tambe na honor di Mama di Señor, La Birgen Maria.
Mara nos tambe por siña kon hiba un bida kristian den nos ambiente na un manera agradabel den bista di Dios.
Pueblo katóliko di Boneiru ta invitá pa akudí na e selebrashon aki i ban selebrá huntu ku nos rumannan di Parokia di Playa den e tres dia aki di Triduo pa 7’or anochi i pa e dia di Fiesta patronal djadumingu awor 22 di ougustus pa 9’or di mainta.
Nos ta invita tambe na e Santu Rosario mitar di 7 anochi riba dianan di Triduo.
Tene kuenta ku pa djaweps den dia a kanselá e adorashon akustumbrá.
Masha danki i te na un otro oportunidat.
Pastor Santiago Malagon Pedraza,
Parokia San Bernardo,


text:
WILLEMSTAD — Fundashon Waaigat a lanta ku e meta prinsipal pa aportá na e status di Waaigat komo zona rekreativo mas kotisá den Karibe. Direktiva di Waaigat ta konsistí di Raymond Begina (presidente), Erwin Raphaëla (sekretario) i Eduardo “Dito” de Kort (tesorero). Huntu ku Curaçaose Atletiek Bond i ku sosten di algun empresa, manera Licores Maduro, Bureau Telecommunicatie & Post, UTS, MCB i Refineria ya fundashon Waaigat a logra organisá e promé edishon di Dia di Waaigat, planiá pa djadumingu 17 di sèptèmber binidero di 12or di mèrdia pa 8or di anochi.
E intenshon ta pa tur aña tene Dia di Waaigat i si ta posibel agregá partisipantenan for di eksterior, bini ku demostrashonnan aquatiko i of konkursonan yamativo i moderno, pero interesá turistanan tambe pa rekreá den e “Binnenwater” aki. Fundashon Waaigat komo tal tin e firme propósito pa sòru ku aktividatnan sosial, kultural, edukativo, rekreativo i deportivo di kalidat ta dominá den e área aki, di manera ku Waaigat lo ta ku muchu mas frekuensia den un spòtlait positivo. Énfasis ta ademas riba subi kalidat di e awa i alsa e nivel di seguridat di Waaigat. Konsientemente lo hasi uzo di revistanan internashonal i of otro medionan te asina leu ku ta posibel pa krea kontaktonan ku ta garantisá un alkanse grandi den esfuersonan pa promoshon i oumento di e konosementu di Waaigat. Ku su aktividatnan Fundashon Waaigat en prinsipio ke stimulá e kustumber ku tantu den Waaigat mes komo rondó di e “Binnenwater” ta organisá un variedat di evento, ku ta debidamente planifiká i desaroyá. Asina ei Fundashon Waaigat a tuma pa su mes e enkargo di inventarisá e tipo di eventonan ku ta kuadra pa tene den e área tan úniko aki.
Komo tal ta e intenshon pa riba tèrmino kòrtiku start ku kampañanan intensivo di konsientisashon di komunidat di Kòrsou riba kon kuida e área aki i hasié e “Binnenwater” mas atraktivo den Karibe i otro partinan di mundu.
Konkurso di sakamentu di pòtrèt
Netamente den e kuadro aki mester mira i konsiderá e kòntèst di pòtrètnan di Waaigat ku ta tuma lugá dia 17 di sèptèmber, durante Dia di Waaigat djadumingu awó. Pòtrètnan ku ta partisipá na e konkurso aki mester ta saká e mesun dia! Na esnan ku ta partisipá na e tremendo kòntèst di sakamentu di pòtrèt di Waaigat, e súplika pa yena un formulario di inskripshon, komo e prueba di ta aseptá e reglanan di partisipashon. Ademas ta asina ku mester entregá e pòtrèt(nan) ku nan ta partisipá kuné promé ku 5or di atardi pa un hurado ku konosementu di sakamentu di pòtrèt por someté e pòtrètnan na un evaluashon profeshonal i krítiko, anto asina ei saka e ganadó, ku lo bira doño di premionan atraktivo.
Dirèkt despues di Dia di Waaigat lo sigui ku otro aktividatnan interesante, tur ku e propósito pa rápidamente trese mas bida den e área di Waaigat. Direktiva di Fundashon Waaigat ta invitá pueblo di Kòrsou kordialmente na Dia di Waaigat, djadumingu awor 17 di sèptèmber, ku lo ta di 12or di mèrdia pa 8 or di anochi i ta pidi pa laga nos hasié un enkuentro ku hopi ambiente, espektakular i inolvidabel pa hinter famia. Ta pidi ku bini ku bandera di Kòrsou i mas tantu posibel e kolonan di nos bandera dominá e dia ei. Tur ku ke aportá ku idea of sugerensia na Fundashon Waaigat por tuma kontakto libramente ku miembronan di e fundashon.


text:
Shanayah y Thashaina a biaha pa Bolivia
Weganan di Cochabamaba 2018 ta cla pa cuminsa
Atletanan Shanayah Howell y Thashaina Seraus a biaha pa Weganan di Cochabamaba 2018
Diamars atardi e atletanan Shanayah Howell di BMX y Thashaina Seraus di Bowling a biaha pa Bolivia unda dentro di algun dia e Weganan Sur Americano Cochabamaba 2018 lo cuminsa. Hunto cu nan a biaha miembro di cuerpo medico, Steven Helmeyer, miembro di cuerpo tecnico di COA, Alberto Thiel y entrenador Pedro Estaba di BMX.
Mester bisa si cu Thashaina Seraus lo join e delegacion di bowling na La Paz unda e competencia lo tuma lugar mientras Shanayah Howell y e otro miembronan di e delegacion lo sigui pa Cochabamaba.
Di aki banda nos kier a desea e delegacion tur clase di exito.


text:
Mark Twain’ “Tin tres tipo di mentira: Mentira , Mentira grandi i ESTADISTIKAS Kua ta e sifrasnan ku nos ta falta pa analisá nos TURISMO?
Mark Twain’ “Tin tres tipo di mentira: Mentira , Mentira grandi i ESTADISTIKAS Kua ta e sifrasnan ku nos ta falta pa analisá nos TURISMO?
Willemstad 7 yüni 2017
Skibí pa Tico Vos
Tur hende lo ta di akuerdo ku bo si bo por sustentá bo pensamentunan ,analisisnan i konklushonnan ku sifrasnan sólido ku ta yuda bo haña un mihó bista di un tema di indolé kompliká, tékniko i kompleho. Realidat ta ku bo mester ta semper bai alerta pa no usa sifrasnan pa manda un mensahe kompletamente diferente di loke e sifrasnan aki na promé instansha mes ta bisando bo o ta intenta pa splikabo.
E sifrasnan resientemente públiká riba desaoyo di nos TURiSMO den e promé kuater lunanan ta mustra ku kosnan no ta bayendo bon den nos turismo i mas importante ahinda ku ta falta mas indikadornan klave pa por saka konklushonnan mas sólido.
Mayoria hende no gusta sifras ta pesei lo mi analisá e material presentá (ampliamente púhlika manera lora den tur medio riba nos isla) através di un anális di situashon tratando na indiká através di preguntanan e informashon ku nos tin kaba , konklushon ku nos por saka o indikashon di kiko ta e informashonnan adishonal ku nos mester di dje i nos lo tin di sigui investigea i buska.
Kiko e aktual sifranan ( Turismo ) presentá ta bisa nos?
Nan ta mustra nos kon e kantidat di turistanan ku ta bin nos isla ta desaroyando i kuantu nochi di estadia esaki ta representá. Importante tambe e ta mustra nos for di unda e turistnanan ta biniendo e aña aki kompará ku e aña anterior.
Por lo general nos a bai atras e aña aki kompará ku e aña anterior. Pero ta falta un indikador klave huntu ku e sifrasnan aki kual ta kiko tabata nos proyekshon realístiko ku nos a hasi pa ku loke ta tin di bin i loke a dirihí nos akshonnan pa kapta e atenshon di e potenshal turista pa e skohe nos isla komo su destinadhon turístiko. No ta pa loko ta traha . Nos ta tin un ekspektativa i tabta tin un sifra ku nos a spera di alkansá ku nos trabounan. Kiko e desaroyo sperá aki tabta? No di CTB so sino di e hotelerosnan tambe ku ta merkadia nan produkto i ta realisá e dilnan di benta den e merkadonan konserní. Ku otro palabra kiko nos a base di nos investigashonnan anterior i tumando na konsiderashon tur faktornan relevante afo den e merkado i riba nos isla por a razonablemente spera. Nos por konklui ku no kier a duna nos e informashon aki . Pa falta di e informashon aki nos no sa si nos pronóstikonan tabata bon si of no i ta na kiko e prosnóstiko aki ta off base? Nos no por evalua nos “performance” pa sina ei por mehorele o kontinuele si e tabta positivo.
Ta falta tambe un indikashon kla pa sa ta na unda e turistanan aki di e diferente merkado a keda drumi? Nan a keda den hotel, na kas di famia o den apartamento i
kon nos por tin sigur ku e indikashonnan aki ku nos tin ta korekto. Esta ku nos midimentu no tin erornan den nan.
Ta konsientemente no ta publika esaki ? Pasombra e konteste por ta , akompaña ku e sifrasnan di okupashon di kamber den nos hotelnan , kon e grado di okupashon di nos hotelnan tabata i ki grado di e total di nochinan aki nos hotelnan a logra kapta.
Nos kier sa unda ken a drumi ki impakto e tin pa nos htelnan kon e ta afekta nan porsentahe di okupashon i kiko esaki ta bisa di nan makinaria di merkadeo i benta en komparashon ku otronan ku si ta kapta e atensho i eskoho dje turista..
Un pregunta sumanete importante ya ku lo bo haña mesora un bista ta kua hotel ta preferí pa ki tipo di turista i te na unda e okupashon dje hotelnan aki ta permiti kaptashon di otro fluhonan di turista nobo. Esei si e tipo di turistanan aki ta meks ku
nan merkado predominante i eksistente. Mester remarká ku tin tipo di turista ku no ta meks ku otro i den nan e turista merikano . Ku otro palabra kon yen e hotel aki ta 50, 60 , 70 , 80 90 100 porsiento? I Loke no ta bende por bendé ku merikanonan? Kompaña si ku e pregunta si ta tene kuenta ku tin tipo di turisa no ta meks bon ku otro.
Ku e informashon aki, kompañá ku sifrasnan di estadia den nos apartamentu i na kas di famia nos por tin un bista kla unda e aktual preferensha di nos turistanan ta pa loke ta nan akomodashon ku den definishon ta kai bou di FASILIDAT turístiko . Korekto hotel, horeca, transporte ta fasilidatnan turístiko i no atrakshonnan turístiko ounke ta posibel ku un presentashon agresivo kultural, historíko i rikesa natural por fortalesé e imagen di un hotel konsiderablemente. hasiendo e kasi un ATRAKSHON riba su mes. Difisil pero por.
Loke tambe ta falta ta un konsiderashon dje hecho ku un kantidat di nos hotelnan ta den un estado asina malu o a sera ku bo no ta o por konta nan kapasidat hotelero komo akomodashon responsabel. i disponibel. Nos sa ku Coral cliff lo no sigui ku e plannan di ta un hotel spesialisá den area médiko, Mariott a sera i lo dura 2 aña promé ku nan ta kla ku rekonstrukthon i Curaçao Plaza tabata bringa pa tene kabés riba awa, debe Aqualectra i yen brindadó di servisio , ku difikultat pa paga trahador i ku un struktura físiko ku ta pone bo tene bo kurason pensando ku kualkier momento nos lo topa ku e desgrasia grandi di derumbe dje struktura debi na mal mantenshon i debi na e hecho ku e beton ta sali for di e muraya i ta tur frusá. Mientras Howard Johnson a drenta un area gris ku traspaso o benta na un operador nobo i ku lo konfrontá problemanan ku trahador tardi of tempran.
Mester hasi e remarkenan aki ya ku e desaroyo aki ta impaktá nos kapasidat total di kamber riba nos isla i e desaroyonan aki ta kousa sierto impakto riba nos imagen. Sin papia ku e por ta indikativo kuantu sen si bo aloká na kua merkado i diko.
Ta bin aserka ku no tin ningun hende ta kòrda ku seramentu o kambio di hotel mester keda bon splika den nos medionan sosial i esun internashonal i ku mester sera e paginanan wèp dje hotelnan ku no tei mas i ku lo no brinda servisio tambe riba internèt. Te ahinda(bai google) bo por book pa Curaçao Plaza , Mariot i Howard Johnson loke no mester ta e kado. A sera koroto, Sera e pagina wep mesora .
Ken ta tuma e trabou aki bou di nan enkargo pa evitá konfushon riba internèt na ora ku potenshal turistanan ta buska informashon o a skohe Kòrsou i kier konkretisá nan eskoho ku reservashonnan entre otro hotelero o di otro indole di akomodashon.
OJO area importante si di atenshon. Nos lo bin bèk den próksimo artikulonan riba esaki i kon si por lográ i kon ta groundwell o apliká relashon publiko ala groundwelling pa logra esaki den e mashinnan di buska kos riba internèt. (search machines /zoek machines)
Ku un bista kla di kiko e ora ei nos turistanan ta skohe komo akomodashon esta kuantu ta bai den nos hotelnan nos por dedusí kuantu ta bai den nos apartamentu ku un porsentahe chikítu kedando talvés tambe den kas di famia , amigu i konosirnan.
Tras di esaki ta sigui e pregunta i suposishon, djis suponé ku un mayoria grandi di e anochinan aki ta na nos apartamentunan i no na nos hotelnan , kiko esaki lo bisa nos den nos trabounan pa stimulá desaroyo nobo i riba kual nos turistanan ta parse di tin un preferensha den nan eskoho. Nos lo sigui bringa konstrukshon di apratamento, mini hotelnan ? Un kos ta sigur no por fòrsa nigun hende ni tursta keda den un hotel ku pa x motibu e no ta gusta o kier skohé. Un suposishon asina lo nifiká huiswerk serio pa nos hotelnan.
E pregunta siguiente ta si e eskoho aki ta basá riba preis di e apartamento o e kalidat di produkto di akomodashon ku e turista ta eksperensha komo mas fasilidat di akomodashon pa miho relashon di preis kalida pa e produkto di akomodashon.
Si esei ta e kaso nos pa awor lo finalisá ku otro pregunta i dedukshon?
Kiko esaki ta bisa nos di e kalidat di nos hotelnan i dikon nan ta apelá na x merkado si i y merkado nò o poko eksito ku ne merkado merikano.?. Pa finalmente konklui pa e biaha aki ku e pregunta kon bin nos turismo for di merka ta asina poko i ki relashon esaki tin ku e tipo di atrakshon ku nos tin riba nos isla, e kalidat di e akomodashonnan etc, .
Nos sa e ora ei sigur si nos tin un kapasidat di kamber ekstra bashi ku nos lo k’e bende ku turista di otro merkado i nos lo averigua si e turista merikano lo kier kumpra e tipo di produkto aki despues di a kompará nos oferta ku e 10 top islanan den karibe kaminda merikanonan ta basha bai.
Pa esaki nos lo enfoká tambe riba e raport di IMF relashon á ku airlif (US AIRLIFT) di turista merikano pa 10 top destinashon turistiko Karibense den kual Kòrsou no ta figurá i KUBA ta vislumbrá komo destinashon sumamente atraktivo .
Nos lo bin bèk riba esaki den siguiente artikulonan.


text:
(CuraçaoChronicle) – Corsou y Sint Maarten ainda no a haya luz berde pa cuminsa elimina e reduccion di 12.5 porciento riba salario di empleadonan den sector publico. Ainda nan no a bay di acuerdo cu e condicionnan, segun Conseho di Minister ayera.
Aruba si por cuminsa elimina poco poco e reduccion di salario.
Secretario di Estado pa Relacionnan di Reino, Alexandra van Huffelen kier ofrece e islanan CAS e oportunidad pa elimina e reduccion di salario na nan propio ritmo. “Tur hende ta mira cu e costo di bida ta aumentando hopi. Ta tremendo cu Aruba awo ta mira oportunidadnan pa esaki”, Van Huffelen a bisa.
E Secretario di Estado ta spera cu Corsou y Sint Maarten pronto tambe ta bay tuma stapnan pa elimina poco poco e reduccion di salario. Pa no mester warda te cu e proximo Conseho di Minister di Reino den berano, Secretario di Estado Van Huffelen y minister di Finanzas ta autorisa pa evalua si a cumpli cu e condicionnan y tuma un decision riba esaki.


text:
Diamars merdia den careda di 1:55 patruya ta wordo manda patras di Nanki na Colony pa un curpa sin bida. Na yegada di polis nan ta topa cu un curpa di hende homber. Informacion a drenta via di esunnan cu ta campando den e area. Pa 2:45 Dr. Every a constata morto di e homber aki. Riba e curpa no a haya ningun papel cu lo por a identifica ken e ta.
E curpa ainda tabata tin sapato na pia, indicando cu lo por ta trata di un persona cu lo a trata di drenta Aruba na un manera clandestino.
Recherche di San Nicolas ta encarga cu e investigacion.


text:
WILLEMSTAD — Fundashon Desaroyo Deportivo Kòrsou (FDDK) ta organisá djabièrnè 20 di febrüari próksimo un kompetensia di ‘STREET MASTERS 2015.’
Esaki lo tuma lugá na kompleho deportivo Don Bosco for di 09:00 te ku 11:30. E kompetensia aki ta wòrdu hunga bou di e kategorianan 9-13 i 13-16 aña.
Tur hóben ku kier bin kompetí den ‘3 on 3’ den basketbòl i futbòl por bin i inskribí nan ekipo di máksimo di 3 persona pa kompetí. Pa mas informashon i reservashon por yama Stallone Isenia riba number 5145178 òf 8881840 pa inskribí nan ekipo.
Pa ekiponan ganadornan lo bai tin premionan deportivo. Bin sera bo fakansi di skol den un ambiente deportivo.


text:
KANDELA DEN ‘TUINHUISJE’
Riba djaluna 11 di òktober, alrededor di 7 or di mainta un patruya a deskubrí un ‘tuinhuisje’ na kandela den kura di un kas situá na Amboina. Brantwer a bin na e sitio i paga e kandela. Den e ‘tuinhuisje’ tabatin un wasmashin i un kolchon. Probablemente un waya di ekstenshon a kousa e kandela. Ta investigando e kaso.
ATRAKO DEN KAS
Riba djadumingu 10 di òktober, pa mas o ménos 11 or di anochi, sentral di polis a risibí notifikashon ku un atrako a tumalugá na un kas situá na Nawati. Durante di e atrako e malechornan a los algun tiru. No tabatin herido. Tabata trata di tres persona ku kara tapá. E kaso ta bou di investigashon.
KÒNTRÒL DI TRÁFIKO
Den oranan di anochi riba djabièrnè 8 di òktober a tene kontrol di tráfiko na dos diferente sitio, un na Kaya Korona i un na Bulevar Gobernador Nicolaas Debrot.
Na Kaya Korona a kontrolá un total di 41 vehíkulo, bou di kua a duna 12 prosèsferbal. Tambe a konfiská un kantidat chikitu di hash na momentu ku a pasa over pa un kòntròl den kuadro di e Lei di Opio dor ku a sinti holó fuerte di droga ora a para e outo.
Na Bulevar Gobernador Nicolaas Debrot a kontrolá un total di 35 vehíkulo, kaminda a duna dos prosèsferbal.
E prosèsferbalnan tabata pa entre otro, kore sin reibeweis , sin seguro i sin fahadi seguridat bisti.
Durante di un kontrol di tráfiko den oranan di mainta riba djasabra 9 di òktober na Kaya Libertador Simon Bolivar, a kontrolá e estado tékniko di vehíkulonan i e papelnan ofisial nesesario. Aki a kontrolá un total di 16 vehíkulo i a duna un total di 4 prosèsferbal pa manehá sin faha di seguridat bisti.
Riba djadumingu 10 di òktober, alrededor di 6.20 or di atardi a tene un kontrol di tráfiko na Kaya L.D. Gerharts kaminda para i kontrolá 3 vehíkulo. A duna 3 prosèsferbal, bou di kua 2 pa kore sin faha di seguridat i 1 pa kore sin seguro.
A HÒRTA BAISKEL
Den oranan di manta riba djasabra 9 di òktober a drenta keho di ladronisia di un baiskel kolo pretu di marka ‘Rockhopper’. E baiskel tabata den un baki di pikòp ku tabata stashoná na un kas situána Kaya Esther. Ta investigando e kaso.
A TOPA KURPA SIN BIDA
Den oranan di atardi riba djabièrnè 8 di òktober, sentral di polis a risibí notifikashon ku un persona a bira malu na Rincon. Na yegada di ambulans i patruya e persona no tabata duna señal di bida. Despues di un investigashon dòkter a deklará morto natural. Ta trata di e dam di inisial S.S.M.A. di 37 aña di edat.
AKSIDENTE KU SKUTER
Alrededor di 11.25 or di mainta riba djabièrnè 8 di òktober un aksidente ku un skuter a tuma lugá riba Kaya Korona. Ambulans a transportáshofùr di e skuter hospital pa tratamentu médiko.


text:
Via radar a determina cu e boto aki tabatin contacto cu un boto den awanan territorial di Venezuela.
Na regreso di e boto local den awanan territorial di Aruba esaki a wordo deteni riba sospecho di ‘overslag’ (pasamento di mercancia di un boto pa otro boto) y transportacion di contrabanda.
Durante di controlnan abordo di e boto cu nomber ‘Charlotte’ a bin constata 6 ice-jug yena cu pisca.
For di investigacion preliminar a resulta cu e dos botonan a topa cu otro durante di un ‘rendezvous’ den teritorio Venezolano pa ‘overslag’ di mercancia, den e caso aki ‘overslag’/benta di pisca.
FUENTE: Diario de Aruba


text:
WILLEMSTAD — Despues ku nos selekshon di nashonal di dama kategoria U-17 a biaha pa Haiti, 13 di yüli último pa asina representá Kòrsou na e weganan di klasifikashon di e CFU Woman’s U-17 Cup Tournament, nan a regresá bek djasabra 18 di yüli último.
Lamentablemente nos selekshon no a logra sigui pa e di 2 buèlta, esaki despues di a sufri 2 derota i keda eliminá.
Den nos promé kompromiso kontra Bermuda, nos a pèrdè ku e skor di 6-1, e úniko gol di e partido aki a keda anotá pa Lindsey Hart. Den e segundo kompromiso nos selekshon a kai vensí di Haiti, e ekipo anfitrion, ku e skor di 7-1. E úniko gol di Kòrsou den e partido e a keda anotá pa Sjulienne Martina.
Nos pul tabata konsistí di e siguiente paisnan; Dominica, Bermuda, Haiti i Kòrsou pero na último momentu Dominica a retirá i no a partisipá mas na e torneo aki.
Skema di weganan:
Tabla di posishon:
Nos selekshon nashonal di dama U-17 tabata konsistí di un grupo di 18 hungadó ku ta wòrdu dirigí pa Sr. Rudsel Monte ku ta e direktor tékniko di e selekshon aki i Sr. Andreas Aitatus ku ta e asistente di e direktor tékniko.
Tambe ta biaha huntu ku e selekshon Sra. Nadine Carolina ku ta esun enkargá ku e materialnan di e selekshon, un masahista kual ta Sra. Laicam How, un lider ku ta Sra. Lorraine Louisa i e hefe di delegashon ku ta Sr. Harry Davelaar, miembro di direktiva di FFK.


text:
WILLEMSTAD – Anke ya por a inskribí online atraves di e wèpsait www.ridefortheroses.net di fundashon Ride for the Roses pa partisipá na e di 13 edishon di Ride, Swim & Walk for the Roses riba djadumingu 29 di yanüari, henter e siman aki por inskribí físikamente tambe na e spònser prinsipal Orco Bank na Lanthùis Cerrito (Schottegatweg Oost s/n).
Ta keda rekomendabel pa inskribí online pa despues presentá ku e formulario na man den kurá di Orco Bank for di awe djaluna 23 di yanüari te i ku djabièrnè 27 di yanüari di 08:30 or di mainta pa 03:30 or di atardi pa paga i tuma e flanèl di partisipante. Aya por inskribí tambe manualmente, miéntras ku esei ta posibel tambe ainda riba djasabra 28 di yanüari entre 09:00 or di mainta i 04:00 or di atardi. Na Orco Bank por optené tambe informashon, manera tokante e diferente rutanan, orario, etc. Riba e wèpsait www.ridefortheroses.net tambe e detayenan ta optenibel. Pa gana tempu ta kumbiní pa esnan ku a inskribí online presentá ku un kopia di nan formulario di inskripshon ku tur nan datonan na man ora di paga i buska e flanèl.
Pa loke ta e kontribushon lo siguiente. Pa hóbennan te 12 aña ta konta un pago di 15 pa persona pa partisipá na un di e aktividatnan. Si nan partisipá na mas ramo di deporte esaki ta bira 20 florin. Pa kada ken di 12 aña bai ariba ta konta un suma di 20 florin pa persona pa ta den un aktividat so. Si ta partisipá na dos òf mas parti di e programa e kontribushon ta bira 30 florin pa persona. Solamente pa esnan ku ta landa pa kompetensia, e suma ta 30 florin pa persona, i si nan partisipá na mas aktividat esei ta bira 40 florin.
Ta bon pa bolbe anotá ku pa Swim por inskribí únikamente online. Pa esnan ku no a logra òf a lubidá, na Orco Bank lo tin algun laptop di moda ku por inskribí online aya mes. Kada inskripshon ta duna derecho riba un flanèl di partisipante i refresko despues ku yega e final.
MTB
Tin dos ruta pa e Walk for the Roses: 7.8 km (riba brùg Juliana) i 5 km (riba brùg Emma). E Swim for the Roses ta kuminsá na Zanzibar na bahia di Jan Thiel i ta kaba na Mambo Beach/ BLVD. Pa e Ride for the Roses (riba baiskel) tambe por inskribí na Orco Bank. Tin un Easy Ride di 10 km i dos bike tour, di 40 i di 60 km. despues di konsulta serio a disidí pa kanselá e ruta pa esnan riba mountain bike (MTB). Despues di bastante konsulta a disidí pa e biaha aki kanselá e ruta di esnan ku ta kore mountain bike (MTB). E kantidat grandi di áwaseru di último lunanan a afektá e ruta aki seriamente i solamente esnan hopi vèrsá por kompletá esaki. Pa no kore niun riesgo
sin tin nodi, a skrap esaki for di e programa. Klaro ku esnan di MTB por partisipá na e otro karedanan riba kaya.
Spònsernan
E aña aki e fundashon por konta atrobe riba respaldo i koperashon, aparte di Orco Bank komo spònser prinsipal, di e patrosinadornan ‘platinum’ Bon Intenshon, Curaçao Port Services, Guardian Group, Curaçao Airport Partners, Gillette, i Curoil mas un kantidat grandi di ko-spònser ku ta mes tantu apresiá.
Randhy Cuevas
Na e diferente aktividatnan di djadumingu 29 di yanüari, kuminsando na Walk for the Roses, hende por saka potrèt ku e gran deportista Randhy Cuevas. E tambe ta kana i e ta dispuesto pa saka potrèt ku esnan interesá na salida na Awasá i alo largu di e ruta (riba brùg Juliana òf na final na Mambo Beach/BLVD). E ta spera si ku e hendenan lo ta dispuesto tambe pa hasi un donashon èkstra, loke tambe ta destiná pa fundashon Ride for the Roses, ke men pa kombatí kanser i guia pashènt di kanser loke ta den bon man serka Fondo Prinsesa Wilhelmina. Djadumingu dia 15 di yanüari Randhy Cuevas a subi Seru Kristòf 15 biaha i ku esei el a rekoudá mas ku 27 mil florin pa e fundashon Ride for the Roses ku 29 yanüari awor ta organisá i kordiná e djadumingu deportivo aki.


text:
Project Team Drugspanden cu 2 detencion na altura di Bar A Bar.
Diamars pa mas o menos 1.55 pm e team atento di Project Team Drugspanden a pasa banda di Bar A Bar situa den Driemasterstraat. Ora cu e dos hombernan para dilanti dicho bar a wak cu ta polis nan a hasi maniobranan straño y coleganan di dicho team a disidi di bay over na controla e dos hombernan. Den nan poder a bin encontra basta marihuana y cocaina. E team a detene e dos hombernan respectivamente di inisialnan C.A.P.R. Di 34 aña y M.J de C. di 22 aña pa pocesion di droga. Consecuentemente a hasi un entrada hudicial na un cas na Spechtstraat caminda tambe a confisca mas o menos 1 kilo di marihuana.
E dos sospechosonan a wordo hiba dilanti un sub fiscal y ariba su ordo nan a keda sera pendiente di mas investigacion.
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
Tantu Liga Pariba komo Pabou a gana awe, djadumingu 14 di yüli 2019, e di dos wega den e kampionato di Karibe di Little League. E selekshon di Liga Pariba a superá Cuba ku skor minimo (1-0), miéntras ku Liga Pabou a derotá Puerto Rico ku skor di 2-1.
Despues ku e kampionato di Karibe a ranka sali djasabra, e kompetensia a sigui awe djadumingu ku diferente wega. Komo pais anfitrión dje kampionato Kòrsou ta kompetí ku dos selekshon: Liga Pabou i Liga Pariba. E weganan ta tuma lugá na Post 6 i den Frank Curiel Ballpark na Sta Maria.
Un total di 11 selekshon ta partisipá den e kampionato di Karibe di Little League. Den pul A tin Liga Pabou, San Martin, US Virgin Islands, Aruba i Puerto Rico. E timnan den pul B ta Liga Pariba, Bahamas, Antigua, Republika Dominikana, Boneiru i Cuba.
Despues ku Liga Pariba a bini djatras pa gana di Bahamas 7-3 den e wega inougural, awe e tim a triunfá ku skor di 1-0 riba Cuba. Picher Rubiorne Manuel den 5 inen di trabou no a pèrmití niun hit ni kareda. Ela ponchá 11 batiado i duna 3 ‘base por bola’. Nathanael Cijntje a relevá den di 6 inen i e tampoko a pèrmití kareda ni hit. Ela ponchá tres batiadó.
Chey De Lanoy, Richny Frans i Nathanel Cijntje a sobresalí na bate. De Lanoy i Frans a dal kada un 1 hit den 1 turno, miéntras ku Cijntje a bati tambe 1 hit pero den 2 turno. E hit di Frans tabata un doblete ku a sòru pa e úniko kareda dje enkuentro.
Liga Pabou tambe a gana su di dos wega awe derotando Puerto Rico 2-1, despues ku ayera djasabra e tim a nòkout San Martin ku skor di 15-0. Den su di dos enkuentro e selekshon di Kòrsou a laga Puerto Rico den tereno.
Picher Jurdrick Profar a gana e wega di awe. Ela pèrmití 1 kareda riba 3 hit i a ponchá 11 batiadó i duna 1 ‘base por bola’. Curley Martha tabata e mihó batiadó pa Liga Pabou. Ela kaba ku 2 hit den 3 turno. Un dje hitnan tabata un homerun.
Liga Pabou a bai ariba den promé inen: 1-0. Puerto Rico a empatá e skor 1-1 den di dos inen, Finalmente Kòrsou a skor su di 2 kareda den di seis alabes último inen lagando e tim kontrali den tereno.
E kampionato di Karibe di Little League ta sigui mañan djaluna ku atrobe 5 wega: 4 na parke di beisbòl Post 6 na Rio Canario i 1 na Frank Curiel Ballpark na Sta Maria. Pa 10or US Virgin Islands ta hunga kontra di Aruba na Post 6 i tambe 10or den Frank Curiel Ballpark tin e wega entre Bahamas i Antigua. Pa 12or di mèrdia San Martin ta topa Puerto Rico; 4or Cuba vs Republika Dominikana i 7or Boneiru ta hunga kontra Liga Pariba Kòrsou.